
PARLAMENTUL REPUBLICII MOLDOVA

LEGE 
privind contractele de credit de consum

Parlamentul adoptă prezenta lege organică.

Prezenta lege transpune Directiva (UE) 2023/2225 a Parlamentului European și a Consiliului din 18 octombrie 2023 privind contractele de credit de consum și de abrogare a Directivei 2008/48/CE, publicată în Jurnalul Oficial al Uniunii Europene L din 30 octombrie 2023, CELEX: 32023L2225.

Capitolul I
DISPOZIȚII GENERALE

Articolul 1. Obiectul și scopul legii
(1) Prezenta lege stabilește cadrul legal, aplicabil anumitor categorii de contracte de credit acordate consumatorilor; regimul juridic și normele de supraveghere, aplicabile activității intermediarilor de credite și creditorilor non-financiari.
(2) Scopul prezentei legi constă în asigurarea unor practici responsabile de creditare și a protecției adecvate a consumatorilor.
Articolul 2. Domeniul de aplicare
(1) Prezenta lege se aplică contractelor de credit de consum. 
(2) Prezenta lege nu se aplică:
a) contractelor de credit acordate consumatorilor, garantate prin constituirea unei ipoteci sau a unei alte garanții reale imobiliare, asupra unuia sau mai multor bunuri imobile ori asupra unor drepturi reale aferente acestor bunuri;
b) contractelor de credit acordate consumatorilor, în scopul dobândirii sau menținerii dreptului de proprietate asupra unui teren destinat construcției sau asupra unei construcții existente, ori asupra unui bun imobil aflat în construcție;
c) contractelor de credit de consum, care au ca obiect un credit cu o valoare totală mai mare de 1 942 500 lei, cu excepția acelora care nu sunt garantate nici prin ipotecă, nici printr-o altă garanție comparabilă utilizată, în mod curent, într-un stat membru având ca obiect bunuri imobile sau printr-un drept asupra bunurilor imobile, în cazul în care respectivele contracte de credit sunt încheiate în scopul renovării de bunuri imobile;
d) contractelor de credit, acordate de către angajatori salariaților lor cu titlu accesoriu, fie fără dobândă, fie oferite cu o dobândă anuală efectivă mai mică decât cea practicată pe piață și care nu sunt oferite publicului larg;
e) contractelor de credit, încheiate cu o firmă de investiții sau cu băncile, în sensul definiției prevăzute la art. 3 din Legea nr. 202/2017 privind activitatea băncilor, care au scopul de a permite unui investitor să efectueze o tranzacție în legătură cu unul sau mai multe instrumente financiare, în cazul în care firma de investiții sau banca care acordă creditul este implicată în respectiva tranzacție;
f) contractelor de credit, care sunt rezultatul unei hotărâri pronunțate de o instanță judecătorească sau de o altă autoritate, instituită conform legii;
g) contractelor de închiriere sau de leasing, în cazul în care obligația sau opțiunea de a cumpăra obiectul contractului nu este prevăzută nici în respectivul contract, nici într-un contract separat;
h) contractelor de credit de amânare de plată, în următoarele condiții, cumulativ:
1) un furnizor de bunuri sau un prestator de servicii acordă timp consumatorului pentru a plăti bunurile sau serviciile puse la dispoziție de respectivul furnizor sau prestator;
2) prețul de cumpărare să nu includă dobândă și să nu implice niciun alt cost aferent contractului de credit sau careva servicii accesorii, ci doar penalități sau alte plăți aferente executării silite, în conformitate cu prevederile cadrului normativ aplicabil pentru efectuarea plăților cu întârziere; și
3) plata să fie efectuată integral, în termen de 50 de zile de la furnizarea bunurilor sau prestarea serviciilor. 
i) contractele de credit privind amânarea, cu titlu gratuit, a plății unei datorii existente;
j) contractelor de credit, prin care consumatorului i se cere să pună un bun la dispoziția creditorului, cu titlu de garanție, și în cazul cărora răspunderea consumatorului este strict limitată la respectivul bun;
k) contractelor de credit referitoare la împrumuturi acordate unui public restrâns, în baza unei dispoziții legale de interes general, la rate a dobânzii aferente creditului mai mici decât cele practicate, în mod obișnuit, pe piață ori fără dobândă sau în condiții care sunt mai avantajoase pentru consumator decât cele practicate, în mod obișnuit, pe piață;
l) contractelor de credit în derulare la data de 20 noiembrie 2026, cu excepția contractelor de credit pe durată nedeterminată existente la 20 noiembrie 2026, în raport cu care se aplică art. 26, art. 27, art. 28 alin. (1) propoziția a doua și alin. (2), art. 31 și art. 36.
(3) În ceea ce privește amânarea de plată, oferită de furnizorii de bunuri sau prestatorii de servicii care nu sunt întreprinderi micro, mici și mijlocii, în sensul  Legii nr. 179/2016 cu privire la întreprinderile mici și mijlocii, atunci când astfel de furnizori sau prestatori oferă servicii care constau în încheierea de contracte la distanță cu consumatorii pentru vânzarea de bunuri sau prestarea de servicii în sensul prevăzut de prevederile art. 1013 al Codului civil nr. 1107/2002, excluderea din domeniul de aplicare al legii se aplică numai atunci când sunt îndeplinite următoarele condiții, cumulativ:
a) o terță parte nu oferă și nici nu cumpără credite;
b) plata să fie efectuată integral, în termen de 14 zile de la livrarea bunurilor sau a serviciilor; și
c) prețul de cumpărare să nu includă dobândă și să nu implice niciun alt cost, cu excepția clauzei penale care are forma unei dobânzi de întârziere calculate potrivit art. 942 alin. (2) din Codul civil nr. 1107/2002;
(4) În cazul contractelor de credit sub forma facilității „descoperit de cont” (overdraft) cu aprobare tacită, se aplică numai prevederile art. 1–3, art. 16, art. 18, art. 21, art. 28, art. 33, art. 35–36, art. 39 și art. 47–54.
(5) Se aplică doar art. 1–3, art. 5, art. 6, art. 8, art. 9, art. 13, art. 18, art. 20, art. 21 alin. (4) lit. a)–h), l), r) și alin. (5), art. 22, art. 26, art. 28, art. 31, art. 32, art. 33, art. 35, art. 39, art. 40, art. 43, art. 46 și art. 47–54 contractelor de credit, între creditor și consumator, în ceea ce privește amânarea plății sau metode de rambursare, în cazul în care consumatorul și-a încălcat deja obligațiile de plată, cuprinse în contractul de credit inițial sau este probabil că le va încălca și dacă se îndeplinesc următoarele condiții:
a) acordul dintre părțile contractante este susceptibil să împiedice posibilitatea introducerii unor acțiuni în instanțele judecătorești în legătură cu nerespectarea obligațiilor de plată de către consumator;
b) prin încheierea respectivului acord, consumatorul nu i s-ar aplica clauze contractuale mai puțin favorabile decât cele din contractul de credit inițial.
(6) Prevederile art. 9 alin. (3) lit. d)–f), art. 12 alin. (11), art. 13 alin. (4) și art. 21 alin. (5) nu se aplică:
a) contractelor de credit, în baza cărora creditul este acordat fără dobândă și fără niciun alt cost;
b) contractelor de credit, în baza cărora creditul trebuie rambursat în termen de până la 3 luni și pentru care sunt de plătit doar costuri nesemnificative, în cuantumul cuprins între 0,1% – 0,5% pe an, raportat la valoarea totală a creditului.
(7) Prezenta lege se aplică împrumuturilor acordate consumatorilor prin intermediul furnizorilor de servicii de finanțare participativă, în măsura în care aceste împrumuturi au la bază contracte de credit, care intră în domeniul de reglementare al prezentei legi. În sensul prezentei legi, normele ce reglementează drepturile și obligațiile creditorului se vor aplica, corespunzător, furnizorului de servicii de finanțare participativă.
Articolul 3. Noțiuni principale
În sensul prezentei legi, noțiunile utilizate au următoarele semnificații:
bancă  – banca și sucursalele înființate în Republica Moldova de băncile din alte state membre, care activează în conformitate cu Legea nr. 202/2017 privind activitatea băncilor; 
comunicări de marketing – orice comunicare alta decât publicitatea, indiferent de forma, mijlocul sau canalul utilizat, care are ca scop promovarea, oferirea sau încurajarea încheierii unui contract de credit de consum;
consumator – persoană fizică, care acționează în scopuri care se află în afara activității de întreprinzător, industriale, artizanale sau profesionale;
contract de credit de consum (contract de credit) – contract prin care un creditor acordă sau se angajează să acorde unui consumator un credit sub formă de amânare a plății, de împrumut sau alte facilități financiare similare și care nu este un contract pentru prestarea de servicii în mod continuu sau pentru furnizarea de bunuri de același fel, atunci când consumatorul plătește pentru acestea în rate, pe durata furnizării lor;
contract de credit legat – un contract de credit în care:
a) creditul sau serviciile în cauză servesc exclusiv finanțării unui contract care are ca obiect furnizarea anumitor bunuri sau prestarea unui anumit serviciu; și
b) aceste două contracte formează, din punct de vedere obiectiv, o unitate comercială; se consideră că există o unitate comercială în cazul în care furnizorul de bunuri sau prestatorul de servicii finanțează el însuși creditul pentru consumator sau, dacă acesta este finanțat de un terț, în cazul în care creditorul folosește serviciile furnizorului de bunuri sau ale prestatorului de servicii în legătură cu comercializarea, încheierea sau pregătirea contractului de credit, sau în cazul în care bunurile respective ori prestarea unui anumit serviciu sunt specificate, în mod expres, în contractul de credit;
costul total al creditului pentru consumator  – toate costurile, inclusiv dobânda, comisioanele, taxele și orice alt tip de costuri, pe care trebuie să le suporte consumatorul în legătură cu contractul de credit și care sunt cunoscute de către creditor, cu excepția taxelor notariale și a celor aferente înregistrării dreptului de gaj; costurile pentru serviciile accesorii aferente contractului de credit, în special primele de asigurare, sunt incluse, de asemenea, în costul total al creditului pentru consumator în cazul în care, în plus, obținerea creditului sau obținerea acestuia, potrivit clauzelor și condițiilor oferite, este condiționată de încheierea unui contract de furnizare a unor astfel de servicii accesorii;
creare de profiluri – creare de profiluri, în sensul definiției prevăzute de art. 4 din Legea nr. 195/2024 privind protecția datelor cu caracter personal;
creditor – persoană fizică, care practică activitate de întreprinzător sau persoană juridică, care acordă sau se angajează să acorde credite ce intră în domeniul de aplicare al art. 2, în cursul desfășurării unei activități de întreprinzător, și care poate fi: 
a) creditor financiar – bancă, organizație de creditare nebancară sau asociație de economii și împrumut; 
b) creditor non-financiar – persoană juridică sau persoană fizică, ce practică activitate de întreprinzător, alta decât un creditor financiar, care, în decursul activității economice, încheie contracte de credit;
dobânda anuală efectivă (DAE) – cost total al creditului pentru consumator, exprimat ca procent anual din valoarea totală a creditului și calculat astfel cum se prevede la art. 22;
 evaluarea bonității – proces de estimare a capacității consumatorului ca datoria rezultată din contractul de credit să fie achitată;
facilitate de tip „descoperit de cont” (overdraft) – contract de credit explicit, în baza căruia un creditor pune la dispoziția unui consumator mijloace bănești, care depășesc soldul curent al contului de plăți al consumatorului;
facilitate de tip „descoperit de cont” (overdraft) cu aprobare tacită – facilitate de tip „descoperit de cont” (overdraft), acceptată în mod tacit, prin care un creditor pune la dispoziția unui consumator mijloace bănești, care depășesc soldul curent al contului de plăți al consumatorului sau facilitatea de tip „descoperit de cont” convenită;
indice de referință – rată utilizată ca bază pentru calculul ratei dobânzii flotante, care poate fi: 
a) un indice și/sau un indicator publicat de Banca Națională a Moldovei și/sau de Biroul Național de Statistică; sau
b) un indice și/sau un indicator publicat de o bancă centrală sau de către o agenție națională de statistică din țările membre ale Uniunii Europene sau Organizației pentru Cooperare și Dezvoltare Economică; sau
c) un indice de referință al unei rate a dobânzii, în sensul Regulamentului (UE) 2016/1011 al Parlamentului European și al Consiliului din 8 iunie 2016 privind indicii utilizați ca indici de referință în scopul instrumentelor financiare și al contractelor financiare sau pentru măsurarea performanței fondurilor de investiții, cu modificările și completările ulterioare;
informații precontractuale – informații care sunt furnizate înainte ca consumatorul să își asume obligații în temeiul unui contract de credit sau, după caz, prin transmiterea unei oferte de credit, și de care consumatorul are nevoie pentru a putea compara diferite oferte de credit și pentru a lua o decizie în cunoștință de cauză cu privire la încheierea contractului de credit;
intermediar de credite – persoană fizică, care practică activitate de întreprinzător sau persoană juridică, care nu acționează în calitate de creditor sau notar și care nu doar face legătura, în mod direct sau indirect, între un consumator și un creditor și care, în cursul exercitării propriei sale activități comerciale, economice sau profesionale, în schimbul unei remunerații care poate lua formă pecuniară sau orice altă formă de plată convenită:
a) prezintă consumatorilor ofertele privind contractele de credit;
b) oferă asistență consumatorilor prin efectuarea de activității prealabile sau alte activități administrative precontractuale privind contractele de credit, altele decât cele menționate la lit. a); sau
c) încheie contracte de credit cu consumatorii în numele creditorului;
personal – salariați care, în exercițiul atribuțiilor de funcție:
a) desfășoară activități reglementate prin prezenta lege pentru un creditor sau un intermediar de credite și care intră în contact cu consumatorii în acest context;
b) desfășoară activități reglementate prin prezenta lege pentru un reprezentant desemnat și care intră în contact cu consumatorii în acest context;
c) supraveghează direct salariații menționați la lit. a) și b);
practică de grupare – oferire sau vânzare a unui contract de credit în cadrul unui pachet, împreună cu alte produse sau servicii financiare distincte, contractul de credit fiind, de asemenea, pus la dispoziția consumatorului, în mod separat, dar nu neapărat conform acelorași clauze sau condiții ca atunci când este oferit grupat cu produsele sau serviciile menționate;
practică de legare – oferire sau vânzare a unui contract de credit în cadrul unui pachet, împreună cu alte produse sau servicii financiare distincte, în cazul în care contractul de credit nu este pus la dispoziția consumatorului, în mod separat;
rambursare anticipată – stingere integrală sau parțială a obligațiilor care îi revin consumatorului în baza unui contract de credit înaintea datei convenite în contractul de credit;
rata dobânzii – rată a dobânzii exprimată ca procent fix sau flotant, aplicată anual la suma nerambursată din credit;
rata dobânzii fixă – rată a dobânzii aferente creditului, convenită de creditor și de consumator în contractul de credit, pentru întreaga durată a contractului de credit, sau mai multe rate ale dobânzii, convenite de creditor și de consumator în contractul de credit pentru perioade parțiale, pentru care, ratele dobânzii sunt stabilite exclusiv ca un procent fix specific; dacă nu toate ratele dobânzii sunt stabilite în contractul de credit, se consideră că rata dobânzii este fixă numai pentru perioadele parțiale pentru care, ratele dobânzii aferente creditului sunt stabilite exclusiv ca un procent fix specific, convenit în momentul încheierii contractului de credit;
serviciu accesoriu – serviciu oferit consumatorului în legătură cu contractul de credit;
servicii de consiliere – recomandări personalizate adresate unui consumator cu privire la una sau mai multe operațiuni legate de contracte de credit și a căror furnizare constituie o activitate separată de acordarea unui credit și de activitatea de intermediar de credite;
servicii de consiliere în materie de îndatorare – asistență personalizată de natură tehnică, juridică sau psihologică, acordată de profesioniștii independenți care nu sunt creditori sau intermediari de credite, nici cumpărători de credite sau administratori de credite, în sensul legislației privind administratorii de credite și cumpărătorii de credite, în beneficiul consumatorilor care se confruntă sau s-ar putea confrunta cu dificultăți în ceea ce privește respectarea angajamentelor lor financiare;
stat membru – orice stat membru al Uniunii Europene sau din cadrul Spațiului Economic European;
suport durabil – orice instrument care permite consumatorului să stocheze informațiile care îi sunt adresate personal, într-un mod accesibil, pentru referințe ulterioare pentru o perioadă de timp adecvată, în vederea informării și care permite reproducerea fidelă a informațiilor stocate;
valoarea totală a creditului – plafonul sau sumele totale puse la dispoziție în baza unui contract de credit;
valoarea totală plătibilă de consumator – suma dintre valoarea totală a creditului și costul total al creditului pentru consumator.
Articolul 4. Nediscriminare
(1) Atunci când consumatorii solicită, încheie sau în cadrul derulării unui contract de credit, condițiile pe care trebuie să le îndeplinească pentru a li se acorda creditul nu creează discriminări între consumatori din motive de naționalitate, loc de reședință sau alte criterii prevăzute de Legea nr. 121/2012 cu privire la asigurarea egalității, precum și de alte tratate internaționale care garantează egalitatea de tratament la care Republica Moldova este parte. 
(2) Prevederile alin. (1) nu aduc atingere posibilității de a oferi condiții diferite de acces la un credit când astfel de condiții sunt justificate corespunzător pe criterii obiective.
(3) Prevederile alin. (1) se aplică, în mod corespunzător, în cazul consumatorilor rezidenți legali în statele membre ale Uniunii Europene.

Capitolul II
CONDIȚII APLICABILE CREDITORILOR ȘI
INTERMEDIARILOR DE CREDITE

Articolul 5. Norme de conduită profesională la acordarea creditelor consumatorilor
(1) Creditorul și intermediarul de credite acționează cu onestitate, corectitudine, transparență și profesionalism, ținând seama de drepturile și interesele consumatorului atunci când desfășoară oricare dintre următoarele activități:
a) elaborarea produselor de credit;
b) activități de publicitate pentru produsele de credit în conformitate cu art. 8 și art. 9;
c) acordarea, intermedierea sau facilitarea acordării de credite;
d) prestarea serviciilor de consiliere;
e) prestarea de servicii accesorii pentru consumatori;
f) executarea unui contract de credit.
(2) În desfășurarea activităților menționate la alin. (1) lit. c) și d), creditorii și intermediarii de credite se bazează pe informații relevante referitoare la situația specifică a consumatorului și la orice cerință specifică exprimată de către acesta, precum și pe ipoteze rezonabile cu privire la riscurile aferente situației consumatorului pe toată durata contractului de credit. În cazul activităților menționate la alin. (1) lit. d), aceștia se bazează și pe informațiile solicitate conform prevederilor art. 38 alin. (7) lit. d).
(3) Creditorii atunci când remunerează personalul și intermediarii de credite, și cei din urmă atunci când își remunerează propriul personal, se asigură că politicile de remunerare aplicabile personalului, sau politicile comerciale ale creditorilor în raport cu intermediarii de credite, inclusiv formele pecuniare și nepecuniare:
a) țin cont de drepturile și interesele legitime ale consumatorilor;
b) nu creează stimulente care ar determina persoanele relevante să favorizeze propriile interese ori interesele creditorului sau ale intermediarului de credit, în detrimentul consumatorului;
c) identifică și reduc riscurile de prejudiciere a consumatorilor;
d) sunt clare, documentate și nu au o complexitate inutilă.
(4) La elaborarea, aplicarea și revizuirea politicilor de remunerare și a politicilor comerciale, după caz, creditorii și intermediarii de credite asigură participarea funcției de resurse umane și, după caz, avizarea de către funcțiile de administrare a riscurilor și de conformitate.
(5) La elaborarea și aplicarea politicilor de remunerare a personalului responsabil de evaluarea bonității consumatorilor, creditorii respectă următoarele principii, în mod proporțional cu dimensiunea și complexitatea activității desfășurate:
a) politica de remunerare promovează o administrare prudentă și eficientă a riscurilor și nu stimulează asumarea unor riscuri excesive în raport cu profilul de risc acceptat de creditor;
b) politica de remunerare este aliniată la strategia de afaceri, obiectivele, valorile și interesele pe termen lung ale creditorului și include măsuri pentru prevenirea conflictelor de interese;
c) remunerația nu este legată exclusiv sau în principal de volumul, ponderea ori rata cererilor de credit aprobate;
d) evaluarea performanței se realizează pe baza unor criterii clare, obiective și prestabilite, care includ, după caz, atât indicatori calitativi, cât și indicatori cantitativi, inclusiv respectarea obligațiilor legale și a procedurilor interne, calitatea evaluării bonității și respectarea drepturilor și intereselor legitime ale consumatorilor;
e) în cazul în care este prevăzută o componentă variabilă a remunerației, raportul dintre componenta fixă și cea variabilă este echilibrat în mod corespunzător și permite reducerea sau neacordarea componentei variabile, atunci când aceasta se justifică prin rezultatele evaluării performanței sau prin nerespectarea obligațiilor aplicabile.
(6) Creditorii și intermediarii de credite se asigură că sistemul de remunerare a personalului care oferă servicii de consiliere:
a) nu afectează capacitatea acestuia de a acționa în interesul consumatorului;
b) se întemeiază pe criterii clare, obiective și echilibrate, inclusiv pe criterii calitative și cantitative relevante;
c) nu este condiționat exclusiv sau în principal de atingerea unor obiective de vânzări;
d) nu stimulează promovarea unui anumit contract de credit, a unei anumite categorii de contracte de credit ori a unor servicii accesorii care sunt mai profitabile pentru intermediarul de credit sau persoana relevantă, în detrimentul consumatorului;
e) în cazul în care include o componentă variabilă, raportul dintre componenta fixă și cea variabilă este echilibrat în mod corespunzător și permite reducerea sau neacordarea componentei variabile, după caz.
(7) Sunt interzise plățile efectuate de un consumator către un creditor sau un intermediar de credit înainte de încheierea unui contract de credit.
(8) Se interzice pretinderea sau perceperea, în legătură cu încheierea ori derularea contractului de credit, a:
a) oricăror plăți, inclusiv sub formă de comisioane, taxe sau alte costuri suportate de consumator, altele decât primele de asigurare, costurile aferente înregistrării sau radierii gajului și costurile aferente evaluării bunurilor, dacă acestea depășesc, raportat la fiecare zi de utilizare efectivă a creditului, 0,02% din valoarea totală a creditului;
b) unei rate a dobânzii aferente creditului ce depășește 50% în cazul creditelor acordate în monedă națională, sau 25% în cazul creditelor exprimate în valută străină;
c) oricăror plăți, inclusiv sub formă de comisioane, taxe sau alte costuri în cazul refuzului în acordarea creditului;
d) oricăror plăți, inclusiv sub formă de dobânzi, comisioane, taxe, penalități, care, cumulat, depășesc cuantumul sumelor trase din credit conform contractului respectiv, sau valoarea finanțată în contractul de leasing financiar, în cazul contractelor de credit cu durata de până la 5 ani.
(9) Costurile în limitele prevăzute la alin. (8) lit. a) pot fi calculate zilnic, pot fi cumulate pentru o anumită perioadă de timp și pot fi percepute într-o singură tranșă la sfârșitul perioadei respective, cu condiția ca valoarea aferentă fiecărei zile de utilizare efectivă a creditului să nu depășească plafonul prevăzut la alin. (8) lit. a).
(10) În sensul alin. (8), prin zi de utilizare efectivă a creditului se înțelege fiecare zi calendaristică, cuprinsă între data acordării creditului și data rambursării integrale a acestuia inclusiv.
(11) Se interzice intermediarului de credite să pretindă, să convină sau să perceapă de la consumator, direct sau indirect, orice comision, onorariu, taxă sau altă remunerație pentru activitatea de intermediere de credite.
(12) Prin derogare de la alin. (11), intermediarul de credite poate percepe de la consumator o remunerație exclusiv pentru servicii de consiliere independentă, în condițiile prezentei legi.
(13) Creditorul nu poate pretinde sau percepe dobândă de întârziere, calculată conform art. 942 din Codul civil nr. 1107/2002, în cazul în care în contractul de credit nu este stipulată dobânda de întârziere.
Articolul 6. Cerințe privind cunoștințele și competența personalului
(1) Creditorii și intermediarii de credite se asigură că personalul implicat în elaborarea, oferirea, acordarea sau intermedierea contractelor de credit, precum și în prestarea serviciilor de consiliere, deține și menține, pe toată durata exercitării atribuțiilor sale, un nivel adecvat de cunoștințe și competențe profesionale corespunzător activităților desfășurate. În cazul în care contractul de credit este însoțit de un serviciu accesoriu, personalul trebuie să dețină un nivel adecvat de cunoștințe și competențe cu privire la respectivul serviciu accesoriu.
(2) Creditorii și intermediarii de credite aprobă și aplică politici și proceduri interne privind formarea profesională inițială și continuă a personalului prevăzut la alin. (1), precum și privind evaluarea și menținerea nivelului de cunoștințe și competențe profesionale ale acestuia, care să asigure respectarea următoarelor cerințele minime privind cunoștințele și competența profesională:
a) cunoștințe corespunzătoare cu privire la produsele de credit și la serviciile accesorii oferite, în mod obișnuit, cu acestea;
b) cunoștințe corespunzătoare cu privire la identificarea riscurilor juridice asupra bunurilor grevate și la modul de înscriere a garanțiilor;
c) cunoștințe adecvate privind legislația din domeniul contractelor de credit pentru consumatori, inclusiv din domeniul protecției consumatorilor;
d) cunoștințe corespunzătoare cu privire la procesul de evaluare a bonității consumatorilor sau, după caz, competențe în evaluarea bonității consumatorilor, inclusiv capacitatea de a analiza raportul venituri/datorii, istoricul de credit și riscurile de supraîndatorare;
e) un nivel corespunzător de competențe în domeniul financiar și economic, inclusiv înțelegerea structurilor dobânzilor, scenariilor de rambursare, riscurilor valutare și de rată a dobânzii;
f) competențe în utilizarea platformelor de creditare;
g) competențe de comunicare clară și adaptată, care să permită explicarea produselor de credit într-un limbaj accesibil, în special consumatorilor vulnerabili sau cu un nivel scăzut de alfabetizare financiară.
(3) Înainte ca personalul să înceapă realizarea activităților prevăzute la alin. (1), îndeplinirea cerințelor minime prevăzute la alin. (2) se confirmă prin participarea la programul de formare profesională inițială și promovarea unei evaluări, în formă scrisă, de către personalul creditorului și al intermediarului de credite. Creditorii și intermediarii de credite pot decide exceptarea de la susținerea examenului a personalului care deține diplomă de licență în domeniul economic sau juridic, în măsura în care apreciază că studiile absolvite asigură un nivel adecvat de cunoștințe și competențe pentru realizarea activităților prevăzute la alin. (1).
(4) Creditorii și intermediarii de credite se asigură că personalul prevăzut la alin. (1) participă la programe de formare profesională continuă, organizate în conformitate cu alin. (3), cel puțin o dată la 2 ani sau ori de câte ori intervin modificări relevante ale cadrului normativ, ale produselor de credit sau ale procedurilor aplicabile activității desfășurate.
(5) Personalul intermediarului de credite poate participa la programele de instruire organizate de creditorii cu care acesta se află în relație de afaceri și poate susține evaluarea prevăzută la alin. (3) în cadrul acestuia.
(6) Comisia Națională supraveghează respectarea cerințelor prevăzute la alin. (1)– (2) și are competența de a impune creditorilor și intermediarilor de credite să furnizeze orice dovezi pe care aceasta le consideră necesare pentru a face posibilă respectiva supraveghere.
Articolul 7. Furnizarea gratuită a informațiilor consumatorilor
Creditorul sau, după caz, intermediarul de credite furnizează, în mod gratuit, informații consumatorilor, în conformitate cu cerințele stabilite de prezenta lege, indiferent de suportul utilizat pentru furnizarea lor.


Capitolul III
INFORMAȚII ȘI PRACTICI PRELIMINARE ÎNCHEIERII CONTRACTULUI DE CREDIT

Articolul 8. Publicitatea și marketingul referitoare la contractele de credit 
(1) Toată publicitatea și comunicările de marketing referitoare la contractele de credit trebuie să fie corecte, clare, vizibile, după caz, și să nu inducă în eroare consumatorii.
(2) Este interzisă utilizarea în publicitate și în comunicările de marketing a unor formulări sau prezentări care pot crea așteptări nejustificate din partea consumatorilor cu privire la disponibilitatea, caracteristicile principale, costul creditului sau valoarea totală plătibilă de către consumatori.
(3) Prevederile prezentului articol se aplică fără a aduce atingere dispozițiilor Legii nr. 62/2022 cu privire la publicitate și Legii nr. 105/2003 privind protecția consumatorilor.
Articolul 9. Informații standard obligatorii în publicitatea referitoare la contractele de credit
(1) Publicitatea privind contractele de credit trebuie să includă un avertisment, clar și vizibil, pentru a sensibiliza consumatorii cu privire la costurile îndatorării, utilizând formularea „Atenție! Banii împrumutați costă bani!” sau o formulare echivalentă.
(2) Orice formă de publicitate referitoare la contractele de credit, care indică o rată a dobânzii sau orice numere scrise cu cifre sau litere, referitoare la costul creditului pentru consumator cuprinde informații standard, în conformitate cu prezentul articol.
(3) Informațiile standard indică:
a) rata dobânzii (fixă,  flotantă sau o combinație a acestora), împreună cu informații privind eventualele costuri incluse în costul total al creditului;
b) valoarea totală a creditului;
c) dobânda anuală efectivă;
d) durata contractului de credit, dacă este cazul;
e) în cazul unui credit sub forma unei amânări la plată pentru anumite bunuri sau servicii, echivalentul în numerar al prețului și cuantumul oricărei plăți în avans;
f) dacă este cazul, valoarea totală plătibilă de către consumator și cuantumul ratelor.
(4) În cazuri specifice și justificate, în care suportul utilizat pentru comunicarea informațiilor standard nu permite deloc afișarea vizuală a acestora, informațiile prevăzute la alin. (3) lit. e) și f) nu se prezintă.
(5) Informațiile standard se prezintă prin intermediul unui exemplu reprezentativ și sunt exprimate în mod clar, concis și vizibil, astfel încât să poată fi citite cu ușurință, și să fie adaptate la constrângerile de natură tehnică ale suportului utilizat pentru publicitate, sau, după caz, sunt clar audibile, în funcție de mijlocul de difuzare a acestora.
(6) La stabilirea exemplului reprezentativ, creditorii respectă următoarele criterii:
a) valoarea medie a sumei creditate pentru acel tip de produse;
b) durata medie a contractului de credit;
c) media costurilor suplimentare. 
(7) Informațiile standard ar trebui, de asemenea, să fie clar separate de orice informații suplimentare referitoare la contractul de credit.
(8) În cazul în care, pentru acordarea creditului sau pentru obținerea acestuia în condițiile oferite, este obligatorie încheierea unui contract aferent unui serviciu accesoriu, iar costul acelui serviciu nu poate fi determinat în prealabil, această obligație trebuie menționată clar, concis și vizibil, împreună cu dobânda anuală efectivă. Fără a aduce atingere Legii nr. 62/2022 cu privire la publicitate și Legii nr. 105/2003 privind protecția consumatorilor, în cazuri specifice și justificate în cazul publicității online, atunci când aceasta nu permite afișarea vizuală a informațiilor standard într-un mod clar și vizibil, consumatorul trebuie să poată accesa informațiile standard, menționate la alin. (3) lit. e) și f) prin derulare, glisare sau clic pe elementul relevant care conține aceste informații. În acest caz, înainte de accesarea oricărei oferte de credit, consumatorilor li se prezintă toate informațiile standard, care trebuie incluse în publicitatea referitoare la contractele de credit de consum, indiferent de existența unor funcționalități interactive.
(9) Condițiile promoționale temporare, inclusiv ratele dobânzii reduse aplicabile pentru o perioadă limitată a contractului de credit, se identifică în mod clar ca având caracter temporar și nu pot fi prezentate într-un mod care să inducă în eroare consumatorul cu privire la costul total al creditului.
(10) Este interzisă publicitatea referitoare la contractele de credit care:
a) încurajează consumatorii să solicite un credit, sugerând că acesta ar îmbunătăți situația financiară a acestora;
b) afirmă sau precizează că contractele de credit în curs sau creditele înregistrate în bazele de date au o influență redusă sau nu au nici o influență asupra evaluării unei cereri de credit;
c) sugerează, în mod fals, că creditul conduce la o creștere a resurselor financiare, înlocuiește economii sau poate ridica nivelul de trai al unui consumator;
d) evidențiază ușurința sau rapiditatea cu care se poate obține creditul;
e) afirmă că o ofertă promoțională este condiționată de contractarea unui credit;
f) oferă posibilitatea amânării plăților pentru rambursarea ratelor de credit mai mari de 3 luni. 
Articolul 10. Practici de legare și de grupare
(1) Se permit practicile de grupare și se interzic practicile de legare.
(2) Prin derogare de la alin. (1) și fără a aduce atingere prevederilor legislației în domeniul concurenței, creditorul poate solicita consumatorului să deschidă sau să mențină un cont de plăți sau un cont de depozit, în cazul în care acesta are ca unic scop:
a) acumularea de capital pentru rambursarea creditului;
b) administrarea creditului;
c) acumularea resurselor pentru obținerea creditului;
d) oferirea unei garanții suplimentare pentru creditor în cazul nerespectării obligațiilor de plată. 
(3) Creditorii pot solicita consumatorului să dețină o poliță de asigurare relevantă în legătură cu contractul de credit, numai în măsura în care această cerință este justificată de natura și riscurile creditului și respectă principiul proporționalității. În astfel de cazuri, creditorul este obligat să accepte o poliță de asigurare de la un alt asigurător decât cel preferat de acesta, în cazul în care limitele de răspundere, riscurile acoperite și excepțiile poliței de asigurare respective sunt cel puțin echivalente cu cele din polița de asigurare propusă de creditor.
(4) Creditorii și intermediarul de credite acordă consumatorilor cel puțin 3 zile pentru compararea ofertelor de asigurare, legate de contractele de credit înainte de a achiziționa o poliță de asigurare, în conformitate cu prevederile alin. (3), fără ca aceste oferte să fie modificate, cu informarea consumatorilor cu privire la acest drept. Consumatorul poate încheia un contract de asigurare înainte de expirarea termenului de 3 zile, în cazul în care solicită acest lucru în mod explicit. 
(5) În cazul în care, pe parcursul derulării contractului de credit, consumatorul nu își respectă obligația de încheiere a contractului de asigurare, creditorul are dreptul, în temeiul contractului de credit, să încheie un contract de asigurare în numele și pe costul consumatorului. Polița de asigurare încheiată de creditor în numele și pe costul consumatorului este încheiată pe o perioadă de cel mult un an, iar prețul acesteia corespunde cu tarifele standard pentru produse similare.
(6) Creditorul încheie contractul de asigurare numai după notificarea prealabilă a consumatorului, în scris, prin mijloace care asigură confirmarea transmiterii. Prin notificare, creditorul îl informează pe consumator cu privire la:
a) obligația de prelungire/reînnoire a poliței de asigurare; 
b) dreptul creditorului de a încheia polița de asigurare în numele și pe costul consumatorului; 
c) condițiile poliței de asigurare ce urmează a fi încheiate. 
Notificarea se transmite consumatorului cu cel puțin 15 zile înainte de data încetării valabilității poliței de asigurare.
(7) Creditorul transmite consumatorului o copie a poliței de asigurare, încheiate în numele și pe costul consumatorului, în termen de cel mult 15 zile de la data încheierii.
(8) Se interzice creditorilor să solicite consumatorilor încheierea unui contract de asigurare, care nu este relevant pentru respectivul contract de credit.
(9) Polița de asigurare care garantează rambursarea creditului, se va încadra în  următoarele cerințe:
a) perioada de asigurare nu va depăși durata de valabilitate a contractului de credit;
b) suma asigurată nu va depăși costul total al creditului;
c) creditorul poate figura în calitate de beneficiar al asigurării, doar în limita creanțelor aferente contractului de credit acordat.
(10) Este interzisă utilizarea datelor cu caracter personal privind diagnosticele de boli oncologice ale consumatorilor în scopul unei polițe de asigurare legate de un contract de credit după o perioadă de timp de 10 ani, de la încheierea tratamentului medical al consumatorului.
(11) În cazul rambursării anticipate a creditului, polița de asigurare care garantează rambursarea creditului se rezoluționează de drept în condițiile prevăzute de art. 1850 din Codul civil nr. 1107/2002.
Articolul 11. Informații generale privind contractele de credit
(1) Creditorii sau, după caz, intermediarii de credite pun la dispoziția consumatorilor, în orice moment, pe suport de hârtie sau pe un alt suport durabil ori în formă electronică, informații generale clare și ușor de înțeles privind contractele de credit.
(2) Informațiile generale privind contractele de credit puse la dispoziție de creditori sau, după caz, de intermediarii de credite la sediile acestora sunt puse la dispoziția consumatorilor cel puțin pe suport de hârtie.
(3) Informațiile generale includ cel puțin:
a) identitatea, adresa de corespondență, numărul de telefon și adresa electronică a furnizorului de informații;
b) scopurile în care poate fi utilizat creditul;
c) durata posibilă a contractului de credit;
d) tipurile de rată a dobânzii disponibile aferente creditului, indicând dacă aceasta este fixă sau flotantă, ori este o combinație a acestora, împreună cu o scurtă descriere a caracteristicilor unei rate a dobânzii fixe și ale unei rate a dobânzii flotante, inclusiv a implicațiilor pentru consumator;
e) un exemplu reprezentativ privind valoarea totală a creditului, costul total al creditului, valoarea totală plătibilă de către consumator și dobânda anuală efectivă;
f) o indicație privind posibilele costuri suplimentare, care nu sunt incluse în costul total al unui credit pentru consumator, care trebuie plătite în legătură cu un contract de credit;
g) gama diferitelor modalități disponibile de rambursare a creditului către creditor, inclusiv numărul, frecvența și cuantumul ratelor periodice;
h) o descriere a condițiilor direct legate de rambursarea anticipată;
i) o descriere a dreptului de revocare;
j) o indicație privind serviciile accesorii pe care consumatorul este obligat să le achiziționeze pentru a obține creditul sau pentru a-l obține potrivit clauzelor și condițiilor oferite și, dacă este cazul, o clarificare a faptului că serviciile accesorii pot fi achiziționate de la un furnizor altul decât creditorul;
k) un avertisment general privind posibilele consecințe ale nerespectării obligațiilor asumate prin contractul de credit. 
Articolul 12. Informații precontractuale
(1) Creditorul sau, după caz, intermediarul de credite furnizează consumatorului informații precontractuale clare și ușor de înțeles, necesare pentru a compara diferite oferte în scopul de a lua o decizie în cunoștință de cauză cu privire la încheierea unui contract de credit, pe baza clauzelor și a condițiilor de creditare, oferite de creditor, a preferințelor exprimate și a informațiilor furnizate de consumator.
(2) Informațiile precontractuale sunt furnizate consumatorului cu suficient timp înainte, dar nu mai puțin de 15 zile înainte ca acesta să își asume obligații în temeiul unui contract de credit sau al unei oferte de credit, inclusiv în cazul în care se folosesc mijloace de comunicare la distanță.
(3) Perioada menționată la alin. (2) poate fi redusă doar cu acordul scris al consumatorului, iar sarcina probei cu privire la reducerea perioadei îi revine creditorului sau intermediarului de credite. 
(4) În cazul în care informațiile precontractuale sunt furnizate cu mai puțin de o zi înainte ca un consumator să își asume obligații în temeiul unui contract de credit sau al unei oferte de credit, creditorul și, după caz, intermediarul de credite transmite consumatorului o atenționare cu privire la dreptul de revocare din contractul de credit și cu privire la procedura care trebuie urmată în vederea revocării, în conformitate cu art. 29.
(5) Atenționarea prevăzută la alin. (4) se transmite consumatorului pe suport de hârtie sau pe un alt suport durabil, ales de consumator, fiind indicat în contractul de credit, într-un termen de până la 7 zile de la încheierea contractului de credit sau, după caz, de la acceptarea ofertei de credit de către consumator. 
(6) Informațiile precontractuale menționate la alin. (1) sunt furnizate pe suport de hârtie sau pe un alt suport durabil ales de consumator, prin intermediul formularului „Informații standard la nivel european privind creditul de consum”, prevăzut la anexa nr. 1. Toate informațiile furnizate în formularul respectiv trebuie să fie la fel de vizibile.
(7) În cazul în care creditorul sau intermediarul de credite a furnizat formularul prevăzut la anexa nr. 1, se consideră că acesta a respectat cerințele de informare prevăzute de prezentul articol și de legislația privind contractele la distanță pentru servicii financiare de consum.
(8) Informațiile precontractuale menționate la alin. (1) includ, cumulativ, următoarele elemente, afișate într-un mod vizibil, pe o singură pagină în prima parte a formularului „Informații standard la nivel european privind creditul de consum”:
a) identitatea creditorului și a intermediarului de credite, după caz;
b) valoarea totală a creditului;
c) durata contractului de credit;
d) rata dobânzii sau toate ratele dobânzii, în cazul în care se aplică rate diferite ale dobânzii aferente creditului în circumstanțe diferite;
e) dobânda anuală efectivă și valoarea totală plătibilă de către consumator;
f) în cazul unui contract de credit acordat sub forma unei amânări de plată pentru anumite bunuri sau servicii și în cazul contractelor de credit legate, denumirea bunurilor sau serviciilor respective și echivalentul în numerar al prețului acestora;
g) costurile în cazul admiterii întârzierilor la efectuarea plăților, și anume rata dobânzii aferente creditului, aplicabilă în cazul efectuării plăților cu întârziere, măsurile pentru ajustarea acesteia și, dacă este cazul, eventualele penalități datorate, în cazul nerespectării obligațiilor de plată;
h) cuantumul, numărul și frecvența plăților care urmează să fie efectuate de către consumator și, dacă este cazul, ordinea în care plățile vor fi alocate, pentru rambursare, diferitelor solduri restante fixate la rate diferite ale dobânzii aferente creditului;
i) un avertisment privind consecințele neefectuării sau ale efectuării plăților cu întârziere;
j) existența unui drept de revocare și perioada de revocare;
k) existența unui drept de rambursare anticipată și, dacă este cazul, informații privind dreptul creditorului la compensație;
l) adresa pentru corespondență, numărul de telefon și adresa de postă electronică al creditorului, precum și, dacă este cazul, a intermediarului de credite implicat.
(9) În cazul în care nu toate elementele menționate la alin. (8) pot fi afișate, în mod vizibil, pe o singură pagină, acestea sunt afișate în prima parte a formularului „Informații standard privind creditul de consum”, pe cel mult două pagini. 
(10) În situația prevăzută la alin. (9), informațiile menționate la alin. (8) lit. a) – g) sunt afișate pe prima pagină a formularului „Informații standard la nivel european privind creditul de consum”.
(11) Informațiile precontractuale prevăzute la alin. (1) indică, cumulativ, următoarele elemente, care trebuie afișate după elementele enumerate la alin. (8) și separate, în mod vizibil, de acestea:
a) tipul de credit;
b) condițiile care reglementează tragerea din credit;
c) în cazul în care se aplică rate ale dobânzii diferite în circumstanțe diferite, condițiile care reglementează aplicarea fiecărei rate a dobânzii aferente creditului și, dacă este cazul, orice indice de referință aplicabilă fiecărei rate inițiale a dobânzii aferente creditului, precum și perioadele, condițiile și procedurile aplicabile pentru modificarea fiecărei rate a dobânzii aferente creditului;
d) în cazul în care un contract de credit prevede modalități diferite de tragere din credit, cu costuri diferite sau cu rate ale dobânzii diferite, iar creditorul recurge la ipoteza din anexa nr. 3 partea a 2-a lit. b), precizarea faptului că aplicarea altor mecanisme de tragere pentru tipul de contract de credit relevant poate avea drept rezultat aplicarea unei dobânzi anuale efective mai mari;
e) dacă este cazul, costurile de administrare a unuia sau a mai multor conturi de plăți, care înregistrează atât operațiunile de plată, cât și tragerile de credit, costurile pentru utilizarea unui instrument de plată atât pentru operațiuni de plată, cât și pentru trageri din credit, orice alte costuri care decurg din contractul de credit, precum și condițiile în care oricare din aceste costuri poate fi modificat;
f) un exemplu reprezentativ care ilustrează dobânda anuală efectivă și valoarea totală plătibilă de către consumator, menționând toate ipotezele utilizate pentru calculul dobânzii respective; în cazul în care consumatorul a informat creditorul în legătură cu una sau mai multe componente ale creditului preferat, precum durata contractului de credit și valoarea totală a creditului, creditorul ia în considerare aceste componente;
g) dacă este cazul, orice taxe pe care consumatorul trebuie să le plătească notarului aferent contractului de credit, precum și cele aferente înregistrării dreptului de gaj;
h) orice eventuală obligație referitoare la încheierea unui contract privind un serviciu accesoriu aferent contractului de credit, în cazul în care obținerea creditului sau obținerea creditului potrivit clauzelor și condițiilor oferite este condiționată de încheierea unui astfel de contract;
i) dacă este cazul, garanțiile solicitate;
j) dacă este cazul, informații privind modul în care va fi stabilită compensația creditorului în cazul rambursării anticipate;
k) dreptul consumatorului de a fi informat imediat și gratuit, în conformitate cu art. 18 alin. (5), asupra rezultatului consultării unei baze de date, realizate pentru evaluarea bonității sale;
l) dreptul consumatorului, prevăzut la alin. (16), de a primi, la cerere și gratuit, pe suport de hârtie sau pe un alt suport durabil, un exemplar al proiectului de contract de credit, cu condiția ca, la momentul cererii, creditorul să fie dispus să încheie contractul de credit;
m) dacă este cazul, o indicație a faptului că prețul a fost personalizat pe baza unei prelucrări automate a datelor, inclusiv prin crearea de profiluri;
n) dacă este cazul, perioada pe parcursul căreia informațiile precontractuale furnizate, în conformitate cu prezentul articol, au forță obligatorie pentru creditor;
o) posibilitatea consumatorului de a recurge la o procedură extrajudiciară de contestare și la o cale de atac extrajudiciară și modalitățile de acces la acestea;
p) un avertisment și o explicație privind consecințele juridice și financiare ale nerespectării celorlalte obligații legate de contractul de credit respectiv;
q) graficul de rambursare care să conțină toate plățile și rambursările de pe durata contractului de credit, inclusiv plățile și rambursările pentru orice servicii auxiliare legate de contractul de credit care sunt vândute simultan, în cadrul căruia plățile și rambursările, în cazul în care se aplică rate diferite ale dobânzii aferente creditului în circumstanțe diferite, se bazează pe modificări rezonabile în sens ascendent ale ratei dobânzii aferente creditului.
(12) În cazul în care rata dobânzii este flotantă, fiind stabilită în funcție de un indice de referință, furnizat de o instituție alta decât Banca Națională a Moldovei, Biroul Național de Statistică sau de către o bancă centrală sau de către o agenție națională de statistică din țările membre ale Uniunii Europene, creditorul informează consumatorul, într-un document separat anexat la formularul „Informații standard la nivel european privind creditul de consum” informații cu privire la: 
a) denumirea completă a indicelui de referință utilizat;
b) instituția responsabilă de administrarea indicelui de referință;
c) implicațiile posibile asupra obligațiilor financiare ale consumatorului, în cazul modificării valorii indicelui de referință.
(13) Toate informațiile suplimentare pe care creditorul ar dori să i le furnizeze consumatorului trebuie să fie perfect lizibile și să fie furnizate într-un document separat, care poate fi anexat la formularul „Informații standard la nivel european privind creditul de consum”.
(14) Informațiile din formularul „Informații standard la nivel european privind creditul de consum” trebuie să fie consecvente, perfect lizibile și să țină cont de constrângerile de natură tehnică ale suportului pe care sunt afișate.
(15) Prin derogare de la alin. (11), în cazul în care contractul de credit se încheie ca urmare a unei comunicări prin telefonie vocală, inițiate de creditor sau, după caz, de intermediarul de credite, acesta este obligat să comunice consumatorului, în timpul convorbirii, cel puțin informațiile prevăzute la alin. (8). În acest caz, creditorul, sau, după caz, intermediarul de credite pune la dispoziția consumatorului, imediat după încheierea contractului de credit, formularul  „Informații standard la nivel european privind creditul de consum”, pe un suport durabil.
(16) Adițional formularului „Informații standard la nivel european privind creditul de consum”, creditorul sau, după caz, intermediarul de credite pune la dispoziția consumatorului, la cererea acestuia și în mod gratuit, pe suport de hârtie sau pe un alt suport durabil, un exemplar al proiectului de contract de credit, cu condiția ca, la momentul cererii, creditorul să fie dispus să încheie contractul de credit cu consumatorul.
(17) În cazul unui contract de credit în temeiul căruia plățile efectuate de consumator nu duc la rambursarea imediată a valorii totale a creditului, dar sunt utilizate pentru a acumula capital în perioada și în condițiile stabilite în contractul de credit sau într-un contract accesoriu, creditorul sau, după caz, intermediarul de credite, precizează, în mod clar și concis, în informațiile precontractuale, menționate la alin. (1), o declarație, clară și concisă, potrivit căreia respectivul contract de credit nu prevede o garanție de rambursare a valorii totale a creditului tras în baza contractului de credit, cu excepția cazului în care se oferă, în mod expres, o astfel de garanție. 
(18) Sunt exceptate de la aplicarea prezentului articol furnizorii de bunuri sau prestatorii de servicii care acționează cu titlu accesoriu, ca activitate secundară, în calitate de intermediari de credite. Această excepție nu aduce atingere obligației creditorului sau, după caz, a intermediarului de credite de a se asigura că informațiile precontractuale, prevăzute la prezentul articol au fost primite de consumator. 
Articolul 13. Informațiile precontractuale cu privire la contractele de credit, prevăzute de art. 2 alin. (5)
(1) Prin derogare de la art. 12 alin. (6) și (7), pentru contractele de credit prevăzute la art. 2 alin. (5), informațiile precontractuale menționate la art. 12 alin. (1) sunt furnizate, pe suport de hârtie sau pe un alt suport durabil, ales de consumator, prin intermediul formularului „Informații la nivel european privind creditul de consum”, prevăzut în anexa nr. 2. Informațiile trebuie să fie clare și ușor de înțeles. Toate informațiile furnizate în formularul respectiv trebuie să fie la fel de vizibile. Se consideră că cerințele de informare, prevăzute la prezentul alineat și de legislația privind contractele la distanță pentru servicii financiare de consum, au fost respectate de către creditor în cazul în care acesta a furnizat formularul respectiv. 
(2) Pentru contractele de credit prevăzute la art. 2 alin. (5), informațiile precontractuale menționate la art. 12 alin. (1), indică, în prima parte a formularului „Informații  la nivel european privind creditul de consum”, pe o singură pagină, în mod vizibil, prin derogare de la art. 12 alin. (8), cumulativ următoarele elemente:
a) identitatea creditorului și a intermediarului de credite, după caz;
b) valoarea totală a creditului;
c) durata contractului de credit;
d) rata dobânzii aferente creditului sau toate ratele dobânzii aferente creditului, în cazul în care se aplică rate diferite ale dobânzii aferente creditului în circumstanțe diferite;
e) dobânda anuală efectivă și valoarea totală plătibilă de către consumator;
f) în cazul unui credit acordat sub forma unei amânări a plății pentru anumite bunuri sau servicii și în cazul contractelor de credit legate, denumirea bunurilor sau a serviciilor respective și echivalentul în numerar al prețului acestora;
g) costurile în cazul efectuării plăților cu întârziere, și anume rata dobânzii aferente creditului aplicabilă în cazul efectuării plăților cu întârziere, măsurile pentru ajustarea acesteia și, dacă este cazul, eventualele penalități datorate în cazul nerespectării obligațiilor de plată;
h) cuantumul, numărul și frecvența plăților care urmează să fie efectuate de către consumator și, dacă este cazul, ordinea în care plățile vor fi alocate, pentru rambursare, diferitelor solduri restante fixate la rate diferite ale dobânzii aferente creditului;
i) un avertisment privind consecințele neefectuării sau ale efectuării plăților cu întârziere;
j) existența  sau inexistența dreptului de revocare;
k) existența unui drept de rambursare anticipată și, dacă este cazul, informații privind dreptul creditorului la compensație;
l) adresa pentru corespondență, numărul de telefon și adresa de postă electronică a creditorului, precum și, dacă este cazul, adresa pentru corespondență, numărul de telefon și adresa de poștă electronică a intermediarului de credite.
(3) În cazul în care nu toate elementele menționate la alin. (2) pot fi afișate în mod vizibil pe o singură pagină, acestea sunt afișate în prima parte a formularului „Informații la nivel european privind creditul de consum”, pe cel mult două pagini. În acest caz, informațiile prevăzute la alin. (2) lit. a) – g) sunt afișate pe prima pagină a formularului.
(4) Informațiile precontractuale menționate la alin. (1) indică, cumulativ, următoarele elemente, care trebuie să fie afișate după elementele enumerate la alin. (2) și separate, în mod vizibil, de acestea:
a) tipul de credit;
b) în cazul în care se aplică rate diferite ale dobânzii aferente creditului în circumstanțe diferite, condițiile care reglementează aplicarea oricărei rate a dobânzii aferente creditului, orice indice sau rată de referință, aplicabilă ratei inițiale a dobânzii aferente creditului, costurile aplicabile din momentul încheierii contractului de credit și, dacă este cazul, condițiile în care respectivele costuri pot fi modificate;
c) un exemplu reprezentativ care ilustrează dobânda anuală efectivă și valoarea totală plătibilă de către consumator, menționând toate ipotezele utilizate pentru calculul dobânzii respective;
d) condițiile și procedura pentru rezoluțiunea contractului de credit;
e) dacă este cazul, informații privind modul în care va fi stabilită compensația creditorului în cazul rambursării anticipate;
f) dacă este cazul, o mențiune conform căreia consumatorului i se poate solicita în orice moment rambursarea integrală a valorii totale a creditului;
g) o mențiune privind dreptul consumatorului de a fi informat imediat și gratuit, în conformitate cu art. 18 alin. (5), asupra rezultatului consultării unei baze de date, realizate pentru evaluarea bonității sale;
h) dacă este cazul, o indicație a faptului că prețul a fost personalizat pe baza unei prelucrări automate a datelor, inclusiv prin crearea de profiluri;
i) dacă este cazul, perioada pe parcursul căreia informațiile precontractuale, furnizate în conformitate cu prezentul articol au forță obligatorie pentru creditor;
j) o mențiune privind posibilitatea consumatorului de a recurge la o procedură extrajudiciară de contestare și la o cale de atac extrajudiciară și modalitățile de acces la acestea;
k) un avertisment și o explicație privind consecințele juridice și financiare ale nerespectării celorlalte obligații legate de contractul de credit respectiv;
l) graficul de rambursare, care să conțină toate plățile și rambursările de pe durata contractului de credit, inclusiv plățile și rambursările pentru orice servicii auxiliare legate de contractul de credit care sunt vândute simultan, în cadrul căruia plățile și rambursările, în cazul în care se aplică rate diferite ale dobânzii aferente creditului în circumstanțe diferite, se bazează pe modificări rezonabile în sens ascendent ale ratei dobânzii aferente creditului.
(5) În cazul în care rata dobânzii aferente contractului de credit este flotantă și este stabilită în funcție de un indice de referință, furnizat de o instituție alta decât Banca Națională a Moldovei, Biroul Național de Statistică sau de către o bancă centrală, sau de către o agenție națională de statistică din țările membre ale Uniunii Europene, creditorul informează consumatorul, într-un document separat,  anexat la formularul „Informații la nivel european privind creditul de consum” informații cu privire la: 
a) denumirea completă a indicelui de referință utilizat;
b) instituția responsabilă de administrarea acestuia;
c) implicațiile posibile asupra obligațiilor financiare ale consumatorului, în cazul modificării valorii indicelui de referință.
(6)  Informațiile din formularul „Informații la nivel european privind creditul de consum” trebuie să fie consecvente. Acestea trebuie să fie perfect lizibile și să țină cont de constrângerile de natură tehnică ale suportului pe care sunt afișate. Informațiile se afișează într-un mod corespunzător și adecvat pe diferitele canale, ținând seama de interoperabilitate.
(7) Prin derogare de la prevederile alin. (4), în cazul în care contractul de credit se încheie ca urmare a unei comunicări prin telefonie vocală, inițiate de creditor sau,  după caz, de intermediarul de credite, acesta este obligat să comunice consumatorului, în timpul convorbirii, informațiile prevăzute la alin. (2). În acest caz, creditorul sau, după caz, intermediarul de credite pune la dispoziția consumatorului, imediat după încheierea contractului de credit, formularul  „Informații la nivel european privind creditul de consum”, pe un suport durabil.
(8) Adițional formularului „Informații  la nivel european privind creditul de consum”, creditorul sau, după caz, intermediarul de credite pune la dispoziția consumatorului, la cererea acestuia și în mod gratuit, pe suport de hârtie sau pe un alt suport durabil, un exemplar al proiectului de contract de credit, cu condiția ca, la momentul cererii, creditorul să fie dispus să încheiere contractul de credit cu consumatorul.
(9) Sunt exceptate de la aplicarea prezentului articol furnizorii de bunuri sau prestatorii de servicii, care acționează cu titlu accesoriu, ca activitate secundară, în calitate de intermediari de credite. Această excepție nu aduce atingere obligației creditorului sau, după caz, a intermediarului de credite de a se asigura că informațiile precontractuale, prevăzute la prezentul articol au fost primite de consumator.
Articolul 14. Explicații adecvate
(1) Creditorii sau, după caz, intermediarii de credite furnizează, în mod gratuit, consumatorului explicații adecvate, înainte de încheierea contractului de credit, cu privire la contractele de credit și la eventualele servicii accesorii propuse, explicații care să îi permită consumatorului să evalueze dacă contractele de credit și serviciile accesorii propuse sunt adaptate la nevoile consumatorului și la situația sa financiară.
(2) Explicațiile prevăzute la alin. (1) includ:
a) informațiile precontractuale, furnizate în conformitate cu art. 12, 13 și 42;
b) caracteristicile principale ale contractului de credit sau ale serviciilor accesorii propuse;
c) efectele juridice pe care contractul de credit sau serviciile accesorii propuse le pot avea asupra consumatorului, inclusiv consecințele nerespectării obligațiilor de plată sau ale efectuării plăților cu întârziere de către consumator;
d) în cazul în care există servicii accesorii grupate cu un contract de credit, mențiunea dacă fiecare dintre componente poate fi reziliată separat, precum și implicațiile pentru consumator în cazul unei astfel de rezoluțiuni.
(3) În sensul alin. (2) lit. b), caracteristicile principale ale unui contract de credit sunt:
a) suma și moneda creditului care urmează să fie acordat;
b) durata contractului de credit;
c) rata dobânzii și tipul acesteia (fixă și/sau flotantă); 
d) valoarea totală plătibilă;
e) dobânda anuală efectivă;
f) orice alte costuri suplimentare, care rezultă din contractul de credit;
g) serviciile accesorii și costul acestora, în cazul în care este cunoscut de creditor;
h) tipul garanției solicitate;
i) numărul și frecvența plăților.
Articolul 15. Oferte personalizate pe baza prelucrării automate a datelor
Creditorii și intermediarii de credite informează consumatorii, într-un mod clar și ușor de înțeles, atunci când prezintă o ofertă personalizată, bazată pe prelucrarea automată a datelor cu caracter personal, cu respectarea prevederilor Legii nr. 195/2024 privind protecția datelor cu caracter personal.
Articolul 16. Interzicerea acordării nesolicitate de credite	
Se interzice acordarea de credite consumatorilor, fără o solicitare din partea acestora și fără acordul lor explicit.
Articolul 17. Evaluarea bonității consumatorului
(1) Înainte de încheierea unui contract de credit, creditorii financiari evaluează bonitatea consumatorului în conformitate cu actele normative ale Băncii Naționale a Moldovei. În acest sens, creditorul financiar stabilește proceduri interne pentru evaluarea bonității consumatorului în temeiul prezentei legi și a actelor normative ale Băncii Naționale a Moldovei, precum și documentează și menține procedurile respective.
(2) Înainte de încheierea unui contract de credit, creditorii non-financiari evaluează bonitatea consumatorului în conformitate cu actele normative ale Comisiei Naționale a Pieței Financiare (în continuare – Comisia Națională). În acest sens, creditorul non-financiar stabilește proceduri interne pentru evaluarea bonității consumatorului în temeiul prezentei legi și a actelor normative ale Comisiei Naționale, precum și documentează și menține procedurile respective.
(3) Creditorul sau, după caz, intermediarul de credite precizează, în mod clar şi ușor de înțeles, la etapa precontractuală, informațiile şi documentele care pot fi verificate în mod independent, și pe care consumatorul este obligat să le furnizeze, precum şi termenul exact de prezentare a acestora.
(4) Consumatorul furnizează informații corecte şi complete, în vederea efectuării unei evaluări a bonității  corespunzătoare.
(5) Creditorul sau, după caz, intermediarul de credite avertizează consumatorul că, în cazul în care creditorul nu poate efectua evaluarea bonităţii sau verificările necesare pentru evaluarea bonităţii din motivul refuzului consumatorului de a furniza informațiile, creditul nu poate fi acordat. Avertizarea poate fi transmisă într-un format tipizat.
(6) Creditorul nu poate invoca nulitatea contractului de credit sau modifica, în detrimentul consumatorului, un contract de credit în situația în care se demonstrează că acesta nu a realizat corect evaluarea bonităţii, cu excepția cazului în care aceasta s-a datorat furnizării de către consumator, cu bună știință, a informațiilor false sau incomplete.
(7)  Se interzice acordarea creditului în cazul în care evaluarea bonității indică, în mod clar, că există un risc substanțial ca obligațiile asumate de consumator să nu poată fi îndeplinite în condițiile contractului. În acest sens:
a) creditul poate fi acordat doar dacă rezultatul evaluării bonității este favorabil;
b) consumatorul este informat, în prealabil, despre consultarea bazelor de date, conform legislației privind protecția datelor cu caracter personal.
(8) Intermediarul de credite transmite cu acuratețe informațiile necesare obținute de la consumator creditorului relevant, în conformitate cu prevederile Legii nr. 195/2024 cu privire la protecția datelor cu caracter personal, pentru a permite evaluarea bonității.
(9) Creditorul efectuează evaluarea bonității consumatorului pe baza unui volum suficient de informații obținute, inclusiv de la consumator și, după caz, pe baza consultării bazei de date relevante, cu respectarea prevederilor Legii nr.195/2024 privind protecția datelor cu caracter personal.
(10) Creditorul are obligația de a stabili proceduri pentru evaluarea bonității consumatorului și de a documenta și menține procedurile respective.
(11) Creditorul documentează și păstrează informațiile obținute în cadrul evaluării bonității consumatorului.
(12) În cazul în care cererea de credit este depusă în comun de mai mulți consumatori, creditorul efectuează evaluarea bonității pe baza capacității comune de rambursare a consumatorilor.
(13) În cazul în care evaluarea bonității implică utilizarea prelucrării automate a datelor cu caracter personal, consumatorul are dreptul să solicite și să obțină din partea creditorului o intervenție umană, și anume dreptul:
a) să solicite și să obțină din partea creditorului o explicație clară și ușor de înțeles cu privire la evaluarea bonității, inclusiv cu privire la logica și riscurile pe care le implică prelucrarea automată a datelor cu caracter personal, precum și cu privire la semnificația și efectele acesteia asupra deciziei în cauză;
b) să își exprime punctul de vedere față de creditor;
c) să solicite o reexaminare a evaluării bonității și a deciziei privind acordarea creditului de către creditor.
(14) Creditorul se asigură că consumatorul este, în prealabil, informat despre dreptul prevăzut la alin. (12).
(15) Atunci când cererea de credit este respinsă, creditorul are obligația de a informa consumatorul, în maximum 2 zile, în legătură cu respingerea cererii sale. Dacă este cazul, creditorul are obligația de a informa consumatorul cu privire la faptul că evaluarea bonității se bazează pe prelucrarea automată a datelor, cu privire la dreptul consumatorului la o intervenție umană în privința evaluării și cu privire la procedura de contestare a deciziei.
(16)  În cazul în care, după încheierea contractului de credit, părțile convin asupra modificării valorii totale a creditului, creditorul reevaluează bonitatea consumatorului pe baza unor informații actualizate, înainte de a acorda o majorare semnificativă a valorii totale a creditului.
(17) Reevaluarea bonității consumatorului nu este necesară în cazul în care majorarea valorii totale a creditului:
a) a fost prevăzută expres în contractul de credit inițial; și
b) a fost inclusă în evaluarea inițială a bonității consumatorului, în baza unor ipoteze clare și documentate.
(18) În sensul alin. (15), constituie majorare semnificativă a valorii totale a creditului:
a) orice majorare care depășește 20% din valoarea totală inițială a creditului; sau
b) orice suplimentare a limitei de credit, care nu a fost prevăzută contractual.
(19) Creditorii au obligația de a evalua bonitatea consumatorilor pe baza consultării bazei de date relevante, însă evaluarea bonității nu se bazează exclusiv pe istoricul în materie de credite al consumatorului. 
Articolul 18. Accesul la baze de date
(1) Creditorii beneficiază de acces nediscriminatoriu la informația privind istoriile de credit din bazele de date a birourilor istoriilor de credit și la informația din registrele de publicitate, în vederea evaluării bonității consumatorilor, inclusiv în scopul monitorizării respectării obligațiilor contractuale de către aceștia pe toată durata contractului de credit.
(2) Creditorii din alte state membre ale Uniunii Europene beneficiază de acces nediscriminatoriu la informația privind istoriile de credit din bazele de date ale birourilor istoriilor de credit și la informația din registrele de publicitate, în vederea evaluării bonității consumatorilor, inclusiv în scopul monitorizării respectării obligațiilor contractuale de către consumatori pe toată durata contractului de credit.
(3) Creditorii accesează, prelucrează, stochează și utilizează doar datele cu caracter personal ale consumatorilor, necesare pentru evaluarea bonității acestora, inclusiv în scopul monitorizării respectării de către consumatori a obligațiilor contractuale pe toată durata contractului de credit, cu respectarea Legii nr. 195/2024 privind protecția datelor cu caracter personal.
(4) Se interzice creditorilor și intermediarilor de credite prelucrarea:
a) categoriilor speciale de date cu caracter personal, astfel cum sunt definite la art. 9 din Legea nr. 195/2024 privind protecția datelor cu caracter personal;
b) datelor cu caracter personal, obținute din rețelele de socializare, chiar dacă aceste date se regăsesc în bazele de date prevăzute la alin. (1) și (2).
(5)  Au acces la bazele de date utilizate pentru evaluarea bonității consumatorilor creditorii care se află sub supravegherea Centrului Național pentru Protecția Datelor cu Caracter Personal și care respectă prevederile Legii nr. 195/2024 privind protecția datelor cu caracter personal.
(6) În cazul în care cererea de credit este respinsă ca urmare a consultării uneia sau a mai multor baze de date, prevăzute la alin. (1) și (2), creditorul sau intermediarul de credite, după caz, informează consumatorul, gratuit, pe un suport durabil, în forma aleasă de consumator, în termen de cel mult 2 zile, cu privire la:
a) rezultatul consultării bazei de date;
b) identificarea bazei sau a bazelor de date consultate; 
c) categoriile de date care au fost luate în considerare în procesul decizional.
(7) Creditorii informează consumatorii:
a) în termen de 30 de zile de la prezentarea informației la biroul istoriilor de credite despre faptul prezentării respectivei informații;
b) cu privire la drepturile lor, în conformitate cu prevederile Legii nr. 195/2024 privind protecția datelor cu caracter personal și Legii nr. 122/2008 privind birourile istoriilor de credit.
Articolul 19. Interdicția voluntară privind contractarea creditelor 
(1) Consumatorul are dreptul de a depune la orice creditor sau birou a istoriilor de credit o cerere de interdicție voluntară privind contractarea creditelor, pe o perioadă determinată sau nedeterminată. 
(2) Cererea de interdicție voluntară privind contractarea creditelor se depune personal sau sub formă de document electronic. 
(3) Creditorul transmite cererea de interdicție voluntară privind contractarea creditelor către biroul istoriilor de credit cu care are încheiat contract de prestare a serviciilor informaționale, imediat, dar nu mai târziu de sfârșitul zilei lucrătoare următoare recepționării acesteia. Creditorul informează în scris consumatorul cu privire la biroul istoriilor de credit către care a redirecționat cererea de interdicție voluntară privind contractarea creditelor.
(4) Creditorul refuză încheierea contractului de credit cu consumatorul care figurează cu o interdicție voluntară activă în baza de date a unui birou al istoriilor de credit. 
(5) În cazul încălcării alin. (4) creditorul are dreptul să solicite doar restituirea sumei inițiale debursate conform contractului de credit acordat. 
(6) Consumatorul poate solicita, în orice moment, ridicarea interdicției voluntare privind contractarea creditelor prin depunerea unei cereri de revocare la orice creditor sau la orice birou al istoriilor de credit. 
(7) Creditorul sau biroul istoriilor de credite informează consumatorul cu privire la existența perioadei de reflecție de 10 zile, perioadă în care interdicția rămâne activă și nici un contract de credit nu poate fi încheiat. 
(8) Creditorul transmite, imediat, dar nu mai târziu de sfârșitul zilei lucrătoare următoare, cererea de revocare către biroul istoriilor de credit la care a transmis cererea de interdicție voluntară privind contractarea creditelor. Perioada de reflecție de 10 de zile curge de la data depunerii cererii în condițiile alin. (7). 
(9) Se interzice creditorilor sau birourilor istoriilor de credit perceperea oricăror taxe sau comisioane pentru recepționarea și transmiterea cererii de interdicție voluntară privind contractarea creditelor sau a cererii de revocare. 
(10) Interdicția voluntară privind contractarea creditelor nu constituie o limitare a capacității de exercițiu în sensul legislației civile și nu afectează valabilitatea altor acte juridice încheiate de consumator.

Capitolul IV
CERINŢE REFERITOARE LA INFORMAŢII
ŞI DREPTURI PRIVIND CONTRACTELE
DE CREDIT PENTRU CONSUMATORI

Articolul 20. Acordul implicit pentru încheierea contractului de credit sau de achiziționare de servicii accesorii
(1) Pentru încheierea contractului de credit sau pentru achiziționarea de servicii accesorii, prezentate prin intermediul unor opțiuni implicite, creditorii și intermediarii de credite nu iau consimțământul consumatorului drept implicit. Opțiunile implicite includ casete bifate în prealabil. 
(2) Consimțământul consumatorului pentru încheierea oricărui contract de credit sau pentru achiziționarea de servicii accesorii prezentate prin intermediul unor casete se aprobă printr-o afirmație clară și lipsită de ambiguitate, care constituie o manifestare liber exprimată, specifică, în cunoștință de cauză și fără echivoc a acordului consumatorului față de conținutul și fondul asociate casetelor.
(3) La primirea cererii de credit şi a celorlalte documente necesare pentru acordarea creditului, creditorul informează consumatorul despre faptul că i s-a predat setul de acte necesare pentru acordarea creditului. În procesul examinării cererii, creditorul are dreptul, în caz de necesitate, să solicite documente suplimentare, ce țin de acordarea creditului. În termen de maximum 30 de zile de la depunerea cererii de credit, creditorul informează consumatorul cu privire la acordarea sau neacordarea creditului. Termenul de 30 de zile poate fi extins în cazul în care consumatorul nu a transmis creditorului toate documentele solicitate suplimentar de către creditor.
(4) La momentul semnării contractului, toate părțile contractante primesc câte un exemplar al contractului de credit, împreună cu anexele semnate de părți, cu excepția cazului în care contractul este încheiat la distanţă.
Articolul 21. Informații incluse în contractul de credit
(1) Contractele de credit sunt redactate într-un limbaj clar şi lizibil, cu aceeași dimensiune a caracterelor de minimum 12 puncte, de același stil al fontului, pe suport de hârtie sau pe un alt suport durabil, astfel încât informațiile să fie perfect lizibile și adaptate constrângerilor de natură tehnică a suportului utilizat.
(2) În cazul în care contractul este redactat pe hârtie, culoarea de fond a hârtiei pe care este redactat contractul trebuie sa fie în contrast cu cea a fontului utilizat.
(3) Contractele de credit trebuie să conțină informații complete, ușor de înțeles în limba română, sau într-o altă limbă agreată de părți.
(4) În contractul de credit sunt indicate, în mod clar și concis, cel puțin următoarele:
a) tipul de credit;
b) identitățile, adresa de corespondență, numerele de telefon și adresele de e-mail ale părților contractante, precum și, dacă este cazul, identitatea și adresa de corespondență a intermediarului de credite;
c) valoarea totală a creditului și condițiile care reglementează tragerea de credit;
d) durata contractului de credit;
e) în cazul unui credit acordat sub forma unei amânări a plății pentru anumite bunuri sau servicii și în cazul contractelor de credit legate, bunurile sau serviciile respective și echivalentul în numerar al prețului acestora;
f) rata dobânzii sau toate ratele dobânzii în cazul în care se aplică rate dobânzii diferite în circumstanțe diferite, condițiile care guvernează aplicarea fiecărei rate a dobânzii aferente creditului și, dacă este cazul, orice indice sau rată de referință aplicabilă fiecărei rate inițiale a dobânzii aferente creditului, precum și perioadele, condițiile și procedurile aplicabile pentru modificarea fiecărei rate a dobânzii aferente creditului;
g) dobânda anuală efectivă și valoarea totală plătibilă de către consumator, calculată la momentul încheierii contractului de credit, precum și o indicație a tuturor ipotezelor utilizate în acest calcul;
h) suma, graficul de rambursare, numărul și frecvența plăților care urmează să fie efectuate de către consumator și, dacă este cazul, ordinea în care plățile vor fi alocate, pentru rambursare, diferitelor solduri restante fixate la rate diferite ale dobânzii aferente creditului;
i) în cazul rambursării capitalului unui contract de credit pe durată determinată, o trimitere la dreptul consumatorului de a primi, la cerere și în mod gratuit, în orice moment pe toată durata contractului de credit, un extras de cont sub forma unui grafic de rambursare, care indică ratele datorate, precum şi termenele şi condițiile de plată a acestor sume. Graficul de rambursare conține o detaliere a fiecărei rambursări care indică rambursarea valorii totale a creditului, dobânda calculată în baza ratei dobânzii aferente creditului şi orice costuri suplimentare. În cazul în care rata dobânzii nu este fixă sau costurile suplimentare pot fi modificate în baza contractului de credit, graficul de rambursare indică, în mod clar şi concis, că datele cuprinse în grafic vor rămâne valabile numai până la schimbarea următoare a ratei dobânzii aferente creditului sau a costurilor suplimentare potrivit contractului de credit;
j) în cazul în care costurile și dobânzile trebuie suportate fără rambursarea capitalului, un extras care indică perioadele și condițiile aplicabile pentru plata dobânzii și a eventualelor costuri recurente și nerecurente asociate;
k) dacă este cazul, costurile de administrare a unuia sau a mai multor conturi de plată obligatorii care înregistrează atât operațiunile de plată, cât și tragerile din credit, costurile pentru utilizarea unui mijloc de plată atât pentru operațiuni de plată, cât și pentru trageri din credit, orice alte costuri care decurg din contractul de credit, precum și condițiile în care aceste costuri pot fi modificate;
l) rata dobânzii aferente creditului aplicabilă în cazul efectuării plăților cu întârziere, astfel cum este aplicabilă la data încheierii contractului de credit, măsurile pentru ajustarea acesteia și, dacă este cazul, orice penalități datorate în cazul nerespectării obligațiilor de plată;
m) un avertisment privind consecințele neefectuării sau ale efectuării plăților cu întârziere;
n) dacă este cazul, o declarație potrivit căreia este necesară plata unor taxe notariale, precum și celor aferente înregistrării dreptului de gaj;
o) dacă este cazul, garanțiile și asigurările necesare;
p) existența unui drept de revocare, perioada de revocare, precum și alte condiții pentru exercitarea dreptului de revocare, inclusiv suportul durabil, care trebuie folosit pentru notificarea menționată la art. 29 alin. (6) lit. a) și informații privind obligația consumatorului, prevăzută la art. 29 alin. (6) lit. b), de a plăti capitalul tras și dobânda, precum și cuantumul dobânzii plătibile pe zi;
q) tipul de suport durabil pe care consumatorul alege să primească următoarele:
1) dacă este cazul, atenționarea menționată la art. 12 alin. (4);
2) informațiile menționate la art. 25;
3) informații privind modificarea ratei dobânzii aferente creditului, astfel cum se menționează la art. 26 alin. (1);
4) dacă este cazul, informațiile menționate la art. 27 alin. (1) și (2); 
5) dacă este cazul, informațiile privind rezoluțiunea unui contract de credit pe durată nedeterminată, menționate la art. 31 alin. (2) – (3); 
r) dacă este cazul, informații privind drepturile prevăzute la art. 30, precum și condițiile pentru exercitarea acestor drepturi;
s) menționarea dreptului de rambursare anticipată, prevăzut la art. 32, a procedurii de rambursare anticipată, precum și, dacă este cazul, a informațiilor privind dreptul creditorului la compensație și explicația transparentă și ușor de înțeles privind modul în care se calculează compensația pe care consumatorul o datorează creditorului;
t) procedura privind exercitarea dreptului de rezoluțiune a contractul de credit;
u) posibilitatea consumatorului de a recurge la o procedură extrajudiciară de contestare și la o cale de atac extrajudiciară și modalitățile de acces la acestea;
v) dacă este cazul, alte clauze și condiții contractuale;
w) denumirea și adresa autorității de supraveghere competente;
x) datele de contact corespunzătoare ale furnizorilor serviciilor de consiliere în materie de îndatorare și o recomandare adresată consumatorului de a contacta furnizorii în cauză în cazul în care are dificultăți de rambursare;
y) mijlocul de comunicare prin care se transmite atenționarea prevăzută la art. 12 alin. (5), după caz.
(5) În cazul unui contract de credit, în care plățile efectuate de consumator nu duc la o rambursare corespunzătoare imediată a valorii totale a creditului, ci sunt utilizate pentru a constitui capital în timpul perioadelor și în condițiile stabilite în contractul de credit sau într-un contract accesoriu, contractul de credit include, în plus față de informațiile prevăzute la alin. (4), o declarație, clară și concisă, potrivit căreia respectivul contract de credit nu prevede o garanție de rambursare a valorii totale a creditului tras în baza contractului de credit, cu excepția cazului în care se oferă, în mod expres, o astfel de garanție.
(6) Informațiile prevăzute la alin. (4), inclusiv cele referitoare la serviciile pentru care consumatorul nu are libertate de alegere, se includ în mod expres în contract, fără a se face trimitere la condițiile generale de afaceri ale creditorului, la lista de tarife și comisioane sau la orice alte documente.
(7) Se interzice includerea clauzelor contractuale care oferă dreptul creditorului:
1) să pretindă sau să perceapă, într-o zi de credit, comisioane, taxe sau orice alte costuri pe care consumatorul este obligat să le suporte în legătură cu încheierea și derularea contractului de credit, cu excepția primelor de asigurare, a costurilor aferente înregistrării sau radierii gajului și a costurilor aferente evaluării bunurilor, într-un cuantum care, raportat la fiecare zi de utilizare efectivă a creditului, depășește 0,02% din valoarea totală a creditului;
2) să pretindă sau să perceapă o rată a dobânzii aferentă creditului, care depășește 50% în cazul creditelor acordate în monedă națională, sau 25% în cazul creditelor exprimate în valută străină;
3) să pretindă sau să perceapă plăți, inclusiv sub formă de dobânzi, comisioane, taxe, penalități care, cumulat, depășesc cuantumul sumelor trase din credit conform contractului respectiv, sau valoarea finanțată în contractul de leasing financiar, în cazul contractelor de credit cu durata de până la 5 ani;
4) să pretindă sau să perceapă plăți sub formă de penalități, dobânzi de întârziere sau dobânzi majorate într-un cuantum care, raportat la fiecare zi de admitere a restanței la achitarea ratei de credit, depășesc 0,2% din cuantumul restant din valoarea totală a creditului;
5) să pretindă sau să perceapă plăți sub formă de penalități, dobânzi de întârziere sau dobânzi majorate într-un cuantum care, raportat la fiecare zi de admitere a restanței la achitarea ratei de credit, depășesc 0,1% din cuantumul restant din valoarea totală a creditului, în cazul în care se atestă una din următoarele situații:
a) consumatorul sau soțul/soția acestuia devine șomer sau își pierde cel puțin o treime din venitul declarat la momentul încheierii contractului de credit;
b) decesul consumatorului sau al soțului/soției acestuia;
6) să pretindă sau să perceapă plăți sub formă de penalități sau dobânzi de întârziere sau dobânzi majorate, din ziua declarării scadenței anticipate a creditului sau, după caz, a rezoluțiunii contractului de credit, într-un cuantum care depășește 0,02% pe fiecare zi de admitere a restanței raportate la cuantumul restant din valoarea totală a creditului;
7) să pretindă sau să perceapă plăți sub formă de penalități sau dobânzi de întârziere, sau dobânzi majorate, pentru alte cazuri decât cele prevăzute la pct.  4) – 6) într-un cuantum care, raportat la fiecare zi de admitere a încălcării, depășește 0,02% din valoarea totală a creditului;
8) să pretindă sau să perceapă comision, tarif sau orice alt tip de cost, în cazul în care consumatorul dorește schimbarea datei de scadență a ratei creditului cu cel mult 30 de zile;
9) să pretindă sau să perceapă comision, tarif sau orice alt tip de cost în cazul în care consumatorul solicită schimbarea garanțiilor, în condițiile în care consumatorul plătește toate costurile aferente constituirii şi evaluării noilor garanții;
10) să declare scadent anticipat creditul sau să declare rezoluțiunea unilaterală a contractului, sau să penalizeze consumatorul, în cazul afectării reputației creditorului;
11) să declare scadent anticipat creditul, în cazul în care consumatorul nu şi-a îndeplinit obligaţiile conform altor contracte de credit, încheiate cu alți creditori;
12) să impună consumatorului obligația de confidențialitate în legătură cu clauzele contractuale.
(8) Costurile prevăzute la alin. (7) pct. 1) pot fi calculate zilnic, pot fi cumulate pentru o anumită perioadă de timp și pot fi percepute într-o singură tranșă la sfârșitul perioadei respective, cu condiția ca valoarea aferentă fiecărei zile de utilizare efectivă a creditului să nu depășească plafonul prevăzut la alin. (7) pct. 1).
(9) Prin zi de utilizare efectivă a creditului se înțelege orice zi calendaristică, cuprinsă între data acordării creditului și data rambursării integrale a acestuia, inclusiv.
Articolul 22. Calcularea dobânzii anuale efective
(1) Dobânda anuală efectivă se calculează în conformitate cu formula matematică prevăzută în anexa nr. 3 partea 1. 
(2) Dobânda anuală efectivă este egală, pe o perioadă de un an, cu valoarea actualizată a tuturor angajamentelor (trageri, rambursări și costuri), viitoare sau prezente, convenite între creditor și consumator.
(3) În scopul calculării dobânzii anuale efective, se determină costul total al creditului pentru consumator, cu excepția costurilor suportate de consumator pentru nerespectarea oricăruia dintre angajamentele stabilite prin contractul de credit și a altor costuri în afara prețului de achiziție, pe care, pentru achiziții de bunuri și servicii, este obligat să îl plătească, indiferent dacă tranzacția este efectuată în numerar sau pe credit. 
(4) Costurile administrării unui cont de plăți, care înregistrează atât operațiunile de plată, cât și tragerile, precum și alte costuri privind operațiunile de plată sunt incluse în costul total al creditului către consumator, cu excepția cazului în care deschiderea contului este opțională, iar costurile contului au fost indicate, clar și separat, în contractul de credit sau în orice alt contract încheiat cu consumatorul. 
(5) Calculul dobânzii anuale efective se bazează pe ipoteza conform căreia contractul de credit urmează să rămână valabil pe durata convenită, iar creditorul și consumatorul își vor îndeplini obligațiile în condițiile și cu respectarea termenelor indicate în contractul de credit.
(6) În cazul contractelor de credit, care cuprind clauze ce permit variații ale ratei dobânzii aferente creditului sau variații ale anumitor costuri incluse în dobânda anuală efectivă care le fac necuantificabile la momentul calculării, dobânda anuală efectivă se calculează pe baza ipotezei conform căreia rata dobânzii aferente creditului și celelalte costuri vor rămâne fixe în raport cu nivelul inițial și se vor aplica până la încetarea contractului de credit.
(7) În cazul în care este necesar, la calcularea dobânzii anuale efective se utilizează ipotezele suplimentare prevăzute în anexa nr. 3 partea a 2-a.
Articolul 23. Contractele de credit cu rată dobânzii flotantă
(1) În contractele de credit cu rată dobânzii flotantă se vor aplica următoarele reguli:
a) rata dobânzii va fi compusă dintr-un indice de referință, la care creditorul poate adăuga o anumită marjă fixă pe toată durata derulării contractului; 
b) modul de calcul al ratei dobânzii trebuie indicat, în mod expres, în contract, cu precizarea periodicității şi/sau a condițiilor în care survine modificarea ratei dobânzii flotante atât în sensul majorării, cât şi în cel al diminuării acesteia;
c) elementele care intră în formula de calcul a ratei dobânzii flotante şi valoarea acestora vor fi afișate și păstrate permanent pe site-urile web oficiale ale creditorilor şi la toate sucursalele și oficiile secundare ale acestora.
(2) Creditorul poate reduce marja și/sau aplica un nivel mai redus al ratei de referință, având dreptul ca, pe parcursul derulării contractului de credit, să revină la valoarea marjei menționate în contract sau la nivelul indicelui de referință, stabilit în conformitate cu alin. (1) lit. a).
Articolul 24. Calcularea ratei lunare a dobânzii
(1) Calcularea ratei lunare a dobânzii se efectuează pe baza anului calendaristic de 365 sau de 366 de zile în cazul anului bisect, luând în calcul, la numărătorul fracției formulei, numărul efectiv de zile cuprins între scadențe, iar la numitorul aceleiași fracții – 365 sau 366 de zile, după caz.
(2) La determinarea numărului de zile prevăzut la alin. (1), prima zi a perioadei nu se ia în calcul, iar ultima zi se include.
Articolul 25. Informații privind modificarea contractului de credit
(1) Înainte ca orice modificare a clauzelor contractuale să fie aplicabile, creditorul expediază o notificare consumatorului, astfel cum s-a convenit în contract, cu cel puțin 15 zile înainte de data intenționării aplicării acestora, comunicându-i cel puțin următoarele informații:
a) o descriere clară a modificărilor propuse, precizând dacă consumatorul trebuie să își dea consimțământul sau dacă modificările sunt introduse prin efectul legii;
b) termenul de punere în aplicare a modificărilor menționate la lit. a);
c) mijloacele de care dispune consumatorul pentru a depune o reclamație cu privire la modificările menționate la lit. a);
d) termenul în care trebuie formulată o astfel de petiție;
e) denumirea și adresa autorității de supraveghere la care consumatorul poate depune o petiție.
(2) Sunt interzise clauzele contractuale, care oferă creditorului dreptul să modifice unilateral clauzele contractuale fără încheierea unui act adițional, acceptat de consumator.
(3) În cazul modificărilor impuse prin legislație, nesemnarea de către consumator a actului adițional, prevăzut la alin. (2), este considerată acceptare tacită. În acest caz, se interzice introducerea în actul adițional a altor prevederi decât cele impuse prin legislație, or, introducerea în actul respectiv a oricăror altor prevederi este considerată nulă de drept.
(4) În condițiile alin. (1), consumatorul are la dispoziție un termen de 15 zile de la primirea notificării pentru a-și comunica opțiunea privind acceptarea sau neacceptarea clauzelor contractuale propuse. 
(5) Lipsa unui răspuns din partea consumatorului, la expirarea termenului menționat la alin. (4), nu este considerată acceptare tacită, iar contractul rămâne neschimbat. În cazul în care consumatorul nu acceptă clauzele contractuale propuse, creditorul nu are dreptul de a penaliza consumatorul sau de a declara creditul drept scadent.
(6) Creditorul poate exclude unilateral clauzele contractuale abuzive sau ilegale, constatate astfel prin decizia autorității de supraveghere sau a instanței de judecată, cu condiția compensării prejudiciului cauzat consumatorului prin clauza respectivă și cu notificarea prealabilă a acestuia.
Articolul 26. Modificări ale ratei dobânzii aferente creditului
(1) Creditorul informează consumatorul, pe suport de hârtie sau pe un alt suport durabil, în legătură cu orice modificare a ratei dobânzii, cu cel puțin 7 zile înainte ca modificarea să intre în vigoare.
(2) Informațiile furnizate conform alin. (1) includ cel puțin: 
a)  cuantumul actualizat al ratelor de plată care urmează a fi achitate de către consumator după aplicarea noii rate a dobânzii;
b) modificările privind numărul sau frecvența ratelor de plată, dacă este cazul.
(3) Prin derogare de la alin. (1), părțile pot conveni în contractul de credit ca informațiile privind modificarea ratei dobânzii să fie transmise periodic, în cazul în care sunt îndeplinite cumulativ următoarele condiții: 
a)  modificarea ratei dobânzii este determinată de modificarea  indicelui de referință;
b)  noul indice de referință este disponibil la sediul și subdiviziunile creditorului, pe site-ul web oficial al acestuia, și, după caz, prin intermediul aplicației mobile;
c) consumatorul este informat personal, împreună cu valoarea noilor plăți periodice.
(4) Prin derogare de la alin. (1), în situațiile în care rata dobânzii este determinată prin mecanisme de licitație pe piețele de capital și creditorul nu poate informa consumatorul, în prealabil, asupra modificărilor, creditorul este obligat să informeze consumatorul, pe suport durabil, cu suficient timp înainte de desfășurarea licitației, cu privire la procedura de licitație preconizată și la efectul pe care aceasta îl poate avea asupra ratei dobânzii ipotecare.
Articolul 27. Facilități de tip „descoperit de cont” (overdraft)
(1) În cazul în care un credit a fost acordat sub forma unei facilități de tip „descoperit de cont” (overdraft), creditorul are obligația ca, pe toată durata contractului de credit, să informeze, cu regularitate, consumatorul, cel puțin o dată pe lună, prin intermediul unor extrase de cont furnizate pe suport de hârtie sau pe alt suport durabil, care este indicat în contractul de credit, cu privire la următoarele:
a) perioada exactă la care se referă extrasul de cont;
b) cuantumurile și datele tragerilor;
c) soldul din extrasul anterior și data acestuia;
d) noul sold;
e) datele și cuantumurile plăților efectuate de consumator;
f) rata dobânzii aferente creditului aplicată;
g) eventualele costuri care au fost aplicate;
h) dacă este cazul, cuantumul minim care trebuie plătit de consumator.
(2) În cazul în care un credit a fost acordat sub forma unei facilități de tip „descoperit de cont” (overdraft), creditorul informează consumatorul, pe suport de hârtie sau pe alt suport durabil, care este indicat în contractul de credit, cu privire la majorările ratei dobânzii aferente creditului cu cel puțin 7 zile înainte ca modificarea să intre în vigoare.
(3) Prin derogare de la alin. (2), informațiile menționate pot fi furnizate periodic, în modul prevăzut la alin. (1), în cazul în care sunt îndeplinite următoarele condiții:
a) părțile au convenit în contractul de credit asupra furnizării periodice a unor astfel de informații;
b) modificarea ratei dobânzii aferente creditului este cauzată de o modificare a ratei de referință;
c) noua rată de referință este pusă la dispoziția publicului prin mijloace adecvate;
d) informațiile privind noua rată de referință sunt disponibile, de asemenea, la sediul și subdiviziunile creditorului. În cazul în care creditorul deține un site web, pe site-ul respectiv sau în cazul în care creditorul deține o aplicație mobilă, prin intermediul aplicației respective.
(4) Creditorul informează consumatorul, în modul convenit în contractul de credit, cu privire la fiecare diminuare sau anulare a facilității de „descoperit de cont” (overdraft), cu cel puțin 30 de zile înainte de data la care diminuarea sau anularea  facilității de „descoperit de cont” (overdraft) produce efecte.
(5) Atunci când facilitatea „descoperit de cont” (overdraft) este diminuată sau anulată, creditorul oferă consumatorului, înainte de inițierea procedurii de executare silită și fără costuri suplimentare, posibilitatea de a rambursa cuantumul cu care a fost diminuată facilitatea de tip „descoperit de cont” (overdraft) anterioară sau cuantumul facilității „descoperit de cont” (overdraft) anterioare anulate, în 12 rate lunare egale, cu excepția cazului în care consumatorul optează să ramburseze anticipat cuantumul respectiv, la rata dobânzii aferentă creditului aplicabilă facilității „descoperit de cont” (overdraft).
Articolul 28. Facilități de tip „descoperit de cont” (overdraft) cu aprobare tacită
(1) În cazul unui contract de deschidere a unui cont de plăți, atunci când există posibilitatea să i se permită consumatorului o facilitate de tip „descoperit de cont” (overdraft) cu aprobare tacită, creditorul include în contractul respectiv informații cu privire la această posibilitate, precum și informații cu privire la rata dobânzii aferentă creditului, condițiile care reglementează aplicarea ratei dobânzii aferente creditului, orice indice sau rată de referință aplicabilă ratei dobânzii inițiale aferente creditului, costurile aplicabile de la data încheierii contractului de credit. În orice caz, creditorul pune la dispoziția consumatorului informațiile respective, în mod regulat, pe suport de hârtie sau pe alt suport durabil, ales de consumator și care este indicat în contractul de deschidere a contului curent.
(2) În cazul unei depășiri cu peste 20% a limitei de credit pentru o perioadă mai mare de o lună, creditorul informează, fără întârziere, consumatorul, pe suport de hârtie sau pe alt suport durabil, ales de consumator și care este indicat în contractul de deschidere a contului curent, cu privire la:
a) depășirea limitei de credit;
b) cuantumul implicat;
c) rata dobânzii aferente creditului;
d) eventualele penalități, costuri sau dobânzi de întârziere aplicabile;
e) data rambursării.
(3) În cazul depășirii regulate a limitei de credit, creditorul oferă consumatorului servicii de consiliere atunci când acestea sunt disponibile și îl redirecționează, în mod gratuit, către servicii de consiliere în materie de îndatorare. Se consideră depășire regulată a limitei de credit situația în care limita de credit este depășită de cel puțin 3 ori într-o perioadă de 6 luni consecutive, indiferent de cuantumul depășirii, iar fiecare depășire durează mai mult de 24 de ore.
(4) Creditorul informează consumatorul, în modul convenit în contractul de credit, cu privire la fiecare diminuare sau anulare a facilității „descoperit de cont” (overdraft) cu aprobare tacită, cu cel puțin 30 de zile înainte de data la care diminuarea sau anularea facilității „descoperit de cont” (overdraft) cu aprobare tacită produce efecte.
(5) Atunci când facilitatea „descoperit de cont” (overdraft) cu aprobare tacită este diminuată sau anulată, creditorul oferă consumatorului, înainte de inițierea procedurii de executare silită și fără costuri suplimentare, posibilitatea de a rambursa cuantumul cu care a fost diminuată facilitatea „descoperit de cont” (overdraft) cu aprobare tacită anterioară sau cuantumul facilității „descoperit de cont” (overdraft) cu aprobare tacită anterioare anulate. Rambursarea respectivă se efectuează în 12 rate lunare egale, cu excepția cazului în care consumatorul optează să ramburseze anticipat cuantumul respectiv, la rata dobânzii aferentă creditului aplicabilă facilității „descoperit de cont” (overdraft) cu aprobare tacită.
Articolul 29. Revocarea contractului de credit
(1) Consumatorul are la dispoziție o perioadă de 14 zile pentru exercitarea dreptului de revocare din contractul de credit, fără a prezenta niciun motiv.
(2) Termenul de revocare prevăzut la alin. (1) începe să curgă:
a) de la data încheierii contractului de credit; sau
b) de la data la care consumatorului îi sunt aduse la cunoștință clauzele și condițiile contractuale și informațiile prevăzute la art. 21, în cazul în care data respectivă este ulterioară datei menționate la lit. a).
(3) Termenul de revocare prevăzut la alin. (1) se consideră respectat dacă notificarea prevăzută de la alin. (6) lit. a) este transmisă de consumator creditorului înainte de expirarea termenului respectiv.
(4) În cazul în care consumatorului nu i-au fost aduse la cunoștință clauzele și condițiile contractuale și informațiile prevăzute la art. 21, perioada de revocare expiră, în orice caz, la 12 luni și 14 zile de la încheierea contractului de credit. În cazul în care consumatorul nu a fost informat cu privire la dreptul său de revocare, în conformitate cu art. 21 alin. (4) lit. p), acesta își poate exercita dreptul de revocare pe întreaga durată de derulare a contractului de credit.
(5) În cazul unui contract de credit legat pentru achiziționarea unui bun căruia i se aplică o politică de returnare care asigură rambursarea integrală pe o perioadă determinată ce depășește 14 zile, prin derogare de la alin. (1), termenul aferent dreptului de revocare se prelungește pentru a corespunde perioadei în care se aplică respectiva politică de returnare.
(6) În cazul în care consumatorul își exercită dreptul de revocare, consumatorul:
a) notifică acest lucru creditorului, în conformitate cu informațiile furnizate de creditor în temeiul art. 21 alin. (4) lit. p), pe suport de hârtie sau pe alt suport durabil, ales de consumator și care este indicat în contractul de credit, în termenul prevăzut la alin. (1);
b) plătește creditorului capitalul și dobânda aferentă acestuia de la data la care creditul a fost tras până la data la care capitalul este rambursat, fără nicio întârziere nejustificată și, în orice caz, nu mai târziu de 30 de zile calendaristice de la trimiterea notificării menționate la lit. a);
(7) Dobânda prevăzută la alin. (6) lit. b) se calculează pe baza ratei convenite a dobânzii aferente creditului.
(8) Creditorul nu este îndreptățit la nicio altă compensație din partea consumatorului în cazul revocării, cu excepția compensației pentru orice taxă nerambursabilă, plătită de creditor unei autorități sau instituții publice.
(9) În cazul prestării unui serviciu accesoriu aferent contractului de credit de către creditor sau de către un terț pe baza unui contract încheiat între respectivul terț și creditor, consumatorului nu îi mai revin obligații care decurg din contractul pentru prestarea serviciului accesoriu, în cazul în care consumatorul își exercită dreptul de revocare din contractul de credit în conformitate cu prezentul articol.
(10) În cazul în care consumatorul dispune de un drept de revocate în temeiul alin. (1), (6) și (9), prevederile legislației privind contractele la distanță pentru servicii financiare de consum, nu se aplică.
Articolul 30. Revocarea contractelor de credit legate
(1) În cazul în care consumatorul și-a exercitat dreptul de revocare dintr-un contract de furnizare de bunuri sau de prestare de servicii, acesta nu mai are obligații în temeiul unui contract de credit legat.
(2) În cazul în care bunurile sau serviciile care fac obiectul unui contract de credit legat nu au fost furnizate ori prestate, sunt furnizate ori prestate numai în parte sau nu sunt conforme cu contractul de furnizare ori de prestare, consumatorul este în drept să exercite mijloacele juridice de apărare și să solicite remediile prevăzute de Codul civil nr. 1107/2002 și de Legea nr. 105/2003 privind protecția consumatorilor.
(3) În cazurile prevăzute la alin. (2), creditorul răspunde solidar cu vânzătorul bunurilor sau, după caz, cu prestatorul serviciilor, pentru orice pretenții pe care consumatorul le poate formula în legătură cu neexecutarea, executarea parțială sau executarea necorespunzătoare a contractului de furnizare ori de prestare, în măsura în care achiziția bunurilor sau a serviciilor a fost finanțată prin contractul de credit legat.
(4) Consumatorul poate formula pretențiile prevăzute la alin. (3), la alegerea sa, împotriva vânzătorului ori a prestatorului, împotriva creditorului sau împotriva ambilor.
(5) Executarea obligațiilor de către creditor față de consumator nu aduce atingere dreptului de regres al creditorului împotriva vânzătorului sau a prestatorului serviciilor, potrivit legii.
Articolul 31. Cerințe specifice pentru contractele de credit pe durată nedeterminată
(1) Consumatorul poate invoca rezoluțiunea contractului de credit pe durată nedeterminată în mod gratuit, în orice moment, cu excepția cazurilor în care părțile au convenit o perioadă de preaviz, care nu poate depăși o lună.
(2) În cazul în care s-a convenit astfel în contractul de credit, creditorul poate invoca rezoluțiunea unui contract de credit pe durată nedeterminată prin notificarea consumatorului în scris, pe suport de hârtie sau pe alt suport durabil, agreat de părți, cu cel puțin 2 luni înainte de data propusă pentru rezoluțiunea contractului de credit.  
(3) În conformitate cu alin. (2), în cazul în care s-a convenit astfel în contractul de credit, creditorul poate retrage dreptul consumatorului de a efectua trageri pe baza unui contract de credit pe durată nedeterminată. Creditorul informează consumatorul în legătură cu retragerea drepturilor și cu motivele acesteia, pe suport de hârtie sau pe alt suport durabil, care este indicat în contractul de credit, dacă este posibil înainte de retragere și cel mai târziu imediat ulterior acesteia.
(4) Prin derogare de la alin. (2) – (3), creditorul poate rezoluționa contractul de credit fără respectarea termenului de preaviz sau fără notificarea consumatorului, în cazul în care:
a) furnizarea informațiilor privind rezoluțiunea este interzisă de lege, inclusiv în cazurile în care există dispoziții care impun păstrarea confidențialității investigațiilor sau a procedurilor administrative;
b) execuția informațiilor ar fi contrară obiectivelor de ordine publică sau securitate națională;
c) rezoluțiunea este determinată de obligațiile legale ale creditorului cu privire la prevenirea spălării banilor și finanțării terorismului;
d) rezoluțiunea este necesară în contextul aplicării măsurilor restrictive naționale și internaționale.
Articolul 32. Rambursarea anticipată 
(1) Consumatorul are dreptul, în orice moment, să-şi stingă, în totalitate sau în parte, obligaţiile sale care decurg dintr-un contract de credit. În acest caz, consumatorul are dreptul la o reducere a costului total al creditului pe durata rămasă a contractului, care constă în dobânda şi costurile aferente perioadei dintre data rambursării anticipate şi data prevăzută pentru încetarea contractului de credit.
(2) În cazul rambursării anticipate, creditorul are dreptul la o compensație echitabilă și justificată, în mod obiectiv, pentru eventualele costuri legate direct de rambursarea anticipată, cu condiția ca rambursarea anticipată să intervină într-o perioadă în care rata dobânzii aferente creditului este fixă.
(3) Compensația creditorului nu poate fi depăși:
a) 1% din valoarea creditului rambursat anticipat, dacă perioada de timp dintre rambursarea anticipată și data convenită pentru încetarea contractului de credit este mai mare de un an;
b) 0,5% din valoarea creditului rambursat anticipat, dacă perioada de timp dintre rambursarea anticipată și data convenită pentru încetarea contractului de credit este mai mică de un an.
(4) Compensația menționată la alin. (2) nu depășește, în nici un caz, cuantumul dobânzii pe care consumatorul ar fi plătit-o în perioada dintre rambursarea anticipată şi data convenită pentru încetarea contractului de credit.
(5) În cazul în care creditul este rambursat anticipat şi există un contract de asigurare atașat creditului, consumatorul poate opta, fie pentru menținerea în vigoare a contractului de asigurare, cu încheierea unui act adițional în vederea schimbării beneficiarului asigurării, fie pentru încetarea valabilității acestuia, cu posibilitatea restituirii diferenței de primă aferentă perioadei rămase, conform condițiilor de asigurare.
(6) Creditorul nu are dreptul la compensație atunci când este îndeplinită oricare din următoarele condiții:
a) rambursarea a fost realizată ca urmare a executării unui contract de asigurare care are drept scop asigurarea riscului de neplată;
b) creditul este acordat sub forma unei facilități de tip „descoperit de cont” (overdraft);
c) rambursarea anticipată intervine într-o perioadă în care rata dobânzii aferente creditului nu este fixă.
(7) Dreptul consumatorului de a rambursa anticipat parțial nu poate fi condiționat de plata unei anumite sume minime sau de un anumit număr de rate ori prin impunerea unei taxe sau comision.
(8) În cazul rambursării anticipate parțiale, consumatorul are dreptul să aleagă între:
a) menținerea valorii ratei de plată și diminuarea duratei contractului de credit;
b) diminuarea valorii ratei de plată și menținerea duratei contractului de credit.
(9) La solicitarea consumatorului, creditorul oferă consumatorului, în termen de cel mult 2 zile lucrătoare, pe suport de hârtie sau pe alt suport durabil, astfel cum s-a convenit în contractul de credit, cel puțin informații privind opțiunile de rambursare anticipată, astfel cum sunt prevăzute la alin. (8) și cuantificarea costului aferent contractului de credit. Opțiunile se vor baza pe ipoteza că rata dobânzii și celelalte costuri vor rămâne fixe în raport cu nivelul stabilit în ziua solicitării rambursării anticipate a creditului.
Articolul 33. Admiterea restanțelor și măsuri de restructurare datorată dificultăților financiare
(1) Creditorii au obligația de a lua, atunci când este cazul, măsuri rezonabile de restructurare datorată dificultăților financiare înainte de a declara scadența anticipată a creditului, declara rezoluțiunea contractului sau de a iniția procedura de executare silită, care să țină seama, printre altele, de situația personală și financiară a consumatorului. Creditorii nu au obligația de a oferi consumatorilor, în mod repetat, măsuri de restructurare datorată dificultăților financiare, cu excepția cazurilor justificate.
(2) Creditorii nu au obligația de a efectua o evaluare a bonității în conformitate cu art. 17 atunci când modifică termenele și condițiile existente ale unui contract de credit, în conformitate cu alin. (3) lit. b), cu condiția ca valoarea totală plătibilă de consumator să nu crească cu mai mult de 20% în comparație cu valoarea totală plătibilă de consumator agreată inițial în contractul de credit.
(3) Măsurile de restructurare datorată dificultăților financiare:
a) pot include, printre altele, refinanțarea totală sau parțială a contractului de credit;
b) includ modificarea termenelor și a condițiilor existente ale unui contract de credit, printre altele, următoarele:
1) prelungirea duratei contractului de credit;
2) modificarea tipului de contract de credit;
3) amânarea plății ratelor, integral sau parțial, pentru o anumită perioadă;
4) diminuarea ratei dobânzii;
5) oferirea unei perioade fără plăți;
6) rambursări parțiale;
7) conversii valutare;
8) casarea parțială a datoriilor.
(4) Pentru măsurile de restructurare datorată dificultăților financiare menționate la alin. (1),  creditorii au obligația de a avea politici și proceduri adecvate, în virtutea cărora să depună eforturi pentru a aplica, dacă este cazul, o restructurare rezonabilă datorată dificultăților financiare înainte de a demara procedura de executare silită.
(5) Politicile și procedurile prevăzute la alin. (4) au ca obiectiv esențial sprijinirea consumatorului, în vederea depășirii dificultăților financiare și prevăd, cel puțin, următoarele:
1) procedura aplicată de creditor în raport cu consumatorii aflați în dificultăți financiare, inclusiv modul de punere în aplicare a acesteia;
2) informațiile și documentele pe care creditorul le solicită consumatorului aflat în dificultăți financiare;
3) obligația ca informațiile și documentele solicitate să fie pertinente, necesare și proporționale pentru evaluarea situației financiare a consumatorului;
4) posibilitatea convenirii, după caz, a unor măsuri de restructurare sau a altor soluții alternative privind executarea obligațiilor contractuale;
5) descrierea tipurilor de măsuri de restructurare sau a altor soluții alternative, care pot fi oferite consumatorilor aflați în dificultăți financiare;
6) criteriile aplicate de creditor la evaluarea oportunității unei măsuri de restructurare sau a unei alte soluții alternative, care includ, cel puțin:
a) situația veniturilor și a cheltuielilor consumatorului;
b) obligațiile de plată existente ale consumatorului, inclusiv gradul total de îndatorare;
c) capacitatea actuală și viitoare de rambursare a consumatorului;
d) istoricul de rambursare al consumatorului;
e) cauzele dificultăților financiare, în măsura în care acestea sunt relevante pentru evaluarea cazului.
(6) Creditorul informează consumatorul în scris, cel puțin cu privire la sumele restante și la consecințele neachitării acestora, din prima zi a admiterii restanței, precum și după fiecare perioadă consecutivă de 15 zile de admitere a restanței, până la executarea obligațiilor consumatorului, declararea creditului scadent anticipat sau rezoluțiunea contractului de credit, după caz.
(7) În cazul admiterii restanțelor la achitarea ratelor de credit, creditorul este în drept să pretindă sau să perceapă plăți sub formă de penalități, dobânzi de întârziere sau dobânzi majorate într-un cuantum care, raportat la fiecare zi de admitere a restanței, nu depășește 0,2% din cuantumul restant din valoarea totală a creditului.
(8) Creditorul este în drept să pretindă sau să perceapă plăți sub formă de penalități, dobânzi de întârziere sau dobânzi majorate într-un cuantum care, raportat la fiecare zi de admitere a restanței la achitarea ratei de credit, nu depășește 0,1% din cuantumul restant din valoarea totală a creditului, în cazul în care se atestă una din următoarele situații:
a) consumatorul sau soțul/soția acestuia devine șomer sau își pierde cel puțin o treime din venitul declarat la momentul încheierii contractului de credit;
b) decesul consumatorului sau al soțului/soției acestuia.
(9) Plățile prevăzute la alin. (7) și (8) se pot pretinde pe o perioadă de 180 zile de la data apariției restanței aferente obligației respective. 
(10) Consumatorul notifică creditorul, de îndată, dar nu mai târziu de 15 zile, cu privire la încetarea situațiilor prevăzute la alin. (8) lit. a).
(11) La solicitarea consumatorului, creditorul poate oferi una din măsurile de restructurare datorate dificultăților financiare, chiar dacă nu sunt înregistrate restanțe.
Articolul 34. Declararea scadenței anticipate și recuperarea creanței
(1) Creditorul poate să transmită unei persoane terțe dreptul de încasare a creanțelor aferente contractului de credit, să declare rezoluțiunea contractului de credit sau să declare scadent anticipat creditul, doar în cazul în care termenul oricăror plăți restante depășește 90 de zile de la data scadenței acestora.
(2) Prin derogare de la art. 33 alin. (7) și (8), din ziua declarării scadenței anticipate a creditului, după caz, a rezoluțiunii contractului de credit, creditorul este în drept să aplice plăți, care nu depășesc 0,02% pe fiecare zi de admitere a restanței, raportate la valoarea totală a creditului.
(3) Perioada dintre declararea scadenței anticipate și inițierea procedurilor de executare silită sau a acțiunilor judiciare nu poate fi mai mică de 90 de zile. Prin excepție, acest termen poate fi redus la solicitarea expresă a consumatorului. 
(4) În cazul în care, în termen de maximum 180 de zile de la data declarării scadenței anticipate, creditorul nu a inițiat procedura de executare silită sau acțiuni judiciare, începând cu ziua următoare expirării acestui termen, creditorul este decăzut din dreptul de a aplica plățile prevăzute la alin. (2).  
(5) Contractul de credit poate prevedea că restituirea garanției sau transferul acesteia către creditor ori valorificarea acesteia este suficientă pentru acoperirea integrală a obligațiilor de plată ale consumatorului, în condițiile în care clauza respectivă este exprimată clar.
(6) Fără a aduce atingere dispozițiilor de la art. 13 din Legea nr. 105/2003 privind protecția consumatorilor, se interzice în procesul de recuperare a creanțelor aferente contractului de credit:
a) utilizarea de tehnici, practici sau comportamente care au caracter de hărțuire, constrângere ori abuz față de consumator sau fidejusor;
b) utilizarea de amenințări, presiuni nejustificate sau alte tehnici agresive, care au drept scop sau efect vătămarea fizică ori psihică a consumatorului sau a fidejusorului, a rudelor acestuia ori afectarea reputației, a demnității sau vieții private;
c) contactarea consumatorului sau a fidejusorului, în legătură cu recuperarea creanțelor, la locul său de muncă;
d) contactarea, în scopul recuperării creanțelor, a oricărei alte persoane decât consumatorul sau fidejusorul, succesorii legali ai acestuia, avocatul sau reprezentantul împuternicit al acestuia;
e) afișarea la ușa locuinței, a apartamentului ori a blocului în care locuiește consumatorul sau fidejusorul a notificărilor, somațiilor sau a altor comunicări referitoare la recuperarea creanțelor, cu excepția actelor de procedură afișate în condițiile legii, la solicitarea executorului judecătoresc sau a instanței de judecată;
f) comunicarea cu consumatorul, în legătură cu recuperarea creanțelor, în intervalul orar 19:00 – 08:00, cu excepția cazurilor în care consumatorul solicită, în mod expres, un astfel de contact;
g) efectuarea de apeluri sau transmiterea de comunicări, la intervale mai mici de 72 de ore pentru aceeași creanță.
Articolul 35. Soluționarea extrajudiciară a litigiilor
(1) Creditorii și intermediarii de credite recepționează și înregistrează reclamațiile consumatorilor și iau toate măsurile necesare pentru a răspunde la reclamații, în condițiile prevăzute de Legea nr. 192/1998 privind Comisia Națională a Pieței Financiare.
(2) Creditorii și intermediarii de credite au obligația de a participa la procedurile de soluționare extrajudiciară a litigiilor inițiate de consumatori, desfășurate inclusiv prin intermediul entităților de soluționare alternativă a litigiilor.
(3) Litigiile apărute între consumatori și creditori sau intermediarii de credite în legătură cu încheierea, executarea, modificarea sau încetarea contractelor de credit pot fi soluționate pe cale extrajudiciară prin procedura de mediere în condițiile prevăzute de Legea nr. 9/2026 privind medierea și statutul mediatorului.
(4) În vederea promovării soluționării amiabile a disputelor, creditorii și intermediarii de credite au obligația să informeze consumatorii, în mod clar și accesibil, despre posibilitatea recurgerii la soluționarea amiabilă extrajudiciară a disputei și includerea acestei opțiuni în contractul de credit.
(5) Entitățile competente pentru soluționarea extrajudiciară a litigiilor, prevăzute la alin. (3), cooperează în vederea soluționării litigiilor transfrontaliere referitoare la contractele de credit. 
Articolul 36. Cesiunea de drepturi
(1) În cazurile în care drepturile creditorului, care decurg dintr-un contract de credit, sau contractul de credit însuși sunt cesionate unei terțe persoane, cesionarului i se aplică, în modul corespunzător, drepturile și obligațiile creditorului prevăzute de prezenta lege.
(2) În cazurile în care drepturile creditorului, în temeiul unui contract de credit, sau contractul însuși se cesionează unei terțe persoane, consumatorul are dreptul să invoce împotriva cesionarului orice mijloc de apărare, la care putea recurge împotriva creditorului iniţial, inclusiv dreptul la compensare, în cazul în care aceasta este prevăzută de legislație.
(3) Consumatorul este informat cu privire la cesiunea prevăzută la alin. (1) prin notificarea adresată acestuia de către cedent, în termen de 10 zile de la cesiunea creanțelor, printr-o scrisoare recomandată cu confirmare de primire, cu excepția cazurilor în care creditorul, prin acord cu cesionarul, administrează în continuare creditul către consumator.
(4) Notificarea este redactată în scris, într-un limbaj clar, vizibil și ușor de citit, pe hârtie sau pe un alt suport durabil, agreat de părți în contractul de credit și conține cel puțin:
a) numele și datele de contact, inclusiv numărul de telefon, faxul și adresa de e-mail a cesionarului;
b) numele cedentului;
c) data la care s-a realizat cesiunea;
d) cuantumul sumei datorate și documentele care atestă elementele componente ale acestei sume;
e) conturile de plată în care se vor efectua plățile.
Articolul 37. Recuperarea creanțelor
(1) Creditorii, cesionarii și persoanele care desfășoară activitate de recuperare a creanțelor sunt obligate să atenționeze consumatorul cu privire la:
a) termenul în care consumatorul ia legătura cu persoana juridică care desfășoară activitatea de recuperare a creanțelor. Acest termen nu poate fi mai mic de 5 zile lucrătoare de la data primirii notificării de către consumator;
b) dreptul consumatorului de a transmite persoanei juridice, care desfășoară activitatea de recuperare a creanțelor, o contestație a existenței debitului sau cuantumului acestuia, în termen de 30 de zile calendaristice de la recepționarea primei notificări;
c) dreptul consumatorului de a primi răspuns în termen de 15 zile calendaristice la contestația formulată;
d) dreptul consumatorului de a se adresa direct instanței de judecată în cazul în care contestă existența debitului sau a cuantumului acestuia;
e) faptul că necontestarea de către consumator, în termen de 30 de zile calendaristice, a debitului nu reprezintă o recunoaștere a sumei de către acesta și nu îl privează pe consumator de dreptul de a se adresa în instanța de judecată competentă.
(2) În cazul recuperării creanțelor de către persoanele fizice și persoanele juridice, care desfășoară activitate de recuperare a creanțelor, se interzice:
a) perceperea de comisioane, dobânzi, penalități adiționale, în vederea recuperării creanței cu excepția celor prevăzute de contract și de legislația aplicabilă;
b) perceperea de costuri aferente activității de recuperare a creanțelor, cu excepția costurilor aferente procedurilor de executare silită;
c) utilizarea de tehnici care să hărțuiască sau să abuzeze orice persoană în legătură cu recuperarea creanțelor;
d) utilizarea în cadrul procedurii de recuperare a creanțelor, amenințări sau alte tehnici agresive, cu scopul de a vătăma fizic sau psihic consumatorul ori rudele acestuia ori de a-i afecta reputația sau proprietatea;
e) contactarea consumatorului, în cadrul procesului de recuperare a creanțelor, la locul de muncă a acestuia;
f) contactarea, în legătură cu recuperarea creanțelor, a oricărei alte persoane, diferite de consumator, succesorii săi legali, avocatul sau altă persoană împuternicită a acestuia, creditorul sau reprezentantul creditorului;
g) afișarea la ușa apartamentului/blocului a notificărilor, somațiilor, adreselor în legătură cu recuperarea creanțelor, cu excepția actelor de procedură, afișate la solicitarea executorului judecătoresc sau a instanței de judecată;
h) comunicarea cu consumatorul în intervalul orar 20.00 – 09.00.
(3) Persoanele juridice care desfășoară activitate de recuperare a creanțelor, împreună cu consumatorul elaborează un plan de achitare a datoriilor/obligațiilor, adaptat la veniturile actuale ale acestuia, care poate include:
a) eșalonarea plății sumelor datorate;
b) reducerea sumei totale de plată;
c) oferirea unei perioade fără plăți;
d) consolidarea mai multor datorii.

Capitolul V
SERVICII DE CONSILIERE
Articolul 38. Servicii de consiliere
(1) Serviciile de consiliere pot fi prestate numai de către creditori și, dacă este cazul, de către intermediari de credite.
(2) Se interzice utilizarea termenilor „consiliere” și „consilier”, la orice formă gramaticală sau cuvinte similare acestora ca sens, în denumirea acestora, în materiale de marketing sau în publicități, de către creditori și, dacă este cazul, de către intermediari de credite care nu oferă servicii de consiliere în conformitate cu prezentul articol.
(3)  Creditorii și intermediarii de credite, atunci când prestează servicii de consiliere, pot prezenta respectivele servicii drept „consiliere independentă”, respectiv în denumirea acestora, materialele de marketing sau publicitățile pot include cuvintele „consiliere independentă”, la orice formă gramaticală, sau cuvinte similare acestora ca sens, doar dacă:
a)	creditorii și, dacă este cazul, intermediarii de credite analizează, în condițiile alin. (7) lit. c), un număr suficient de mare de produse de credit disponibile pe piață, respectiv cel puțin  un produs existent în oferta a cel puțin 10 creditori și recomandă cel puțin 3 produse de credit adecvate nevoilor, situației financiare și personale ale consumatorului; și
b)	intermediarii de credit nu sunt remunerați de către unul sau mai mulți creditori pentru serviciile de consiliere, decât dacă numărul de creditori analizați reprezintă cel puțin majoritatea simplă a pieței.
(4) Creditorul și, dacă este cazul, intermediarul de credite îl informează, în mod explicit, pe consumator, în contextul unei eventuale tranzacții privind încheierea unui contract de credit, dacă acesta prestează sau poate presta servicii de consiliere.
(5) Înainte de prestarea serviciilor de consiliere sau înainte de încheierea unui contract pentru prestarea unor astfel de servicii, creditorul și, dacă este cazul, intermediarul de credite pune la dispoziția consumatorului, pe suport hârtie sau, la solicitarea consumatorului, pe un alt suport durabil, următoarele informații:
a) precizarea dacă recomandarea se va baza numai pe propria gamă de produse sau pe o gamă largă de produse de pe piață; 
b)  dacă este cazul, costul datorat de consumator pentru furnizarea serviciilor de consiliere, sau, dacă costul nu poate fi determinat la momentul aducerii la cunoștință a informațiilor, metoda utilizată pentru calcularea acestuia.
(6) Informațiile menționate la alin. (5) pot fi puse la dispoziția consumatorului sub forma unor informații precontractuale suplimentare, în conformitate cu art. 12 alin. (13).
(7) Creditorii și, dacă este cazul, intermediarii de credite în procesul de prestare a serviciilor de consiliere:
a) colectează informații relevante despre situația personală și financiară a consumatorului, inclusiv date în vederea evaluării bonității, precum și preferințele și obiectivele acestuia, în vederea formulării unor recomandări adecvate necesităților, situației personale și financiare a consumatorului;
b) analizează situația financiară și nevoile consumatorului pe baza informațiilor prevăzute la lit. a), actualizate la momentul efectuării analizei, ținând cont de ipoteze rezonabile cu privire la riscurile pentru situația financiară a consumatorului pe durata contractului de credit recomandat;
c) analizează un număr suficient de mare de contracte de credit din gama sa de produse, respectiv cel puțin  3 tipuri de produse de credit existente în oferta sa, și recomandă unul sau mai multe produse de credit din gama respectivă, care să corespundă nevoilor, situației financiare și situației personale a consumatorului;
d) acționează în interesul consumatorului;
e) furnizează consumatorului, în termen de până la 5 zile de la data solicitării, un exemplar al recomandării oferite, pe suport de hârtie sau pe un alt suport durabil, ales de consumator și care este indicat în contractul pentru prestarea serviciilor de consiliere.
(8) Atunci când furnizează servicii de consiliere, creditorul și, dacă este cazul, intermediarul de credite avertizează consumatorul cu privire la riscurile specifice care decurg din contractul de credit, având în vedere situația financiară a acestuia.
Articolul 39. Servicii de consiliere în materie de îndatorare
(1) Pentru consumatorii care se confruntă sau s-ar putea confrunta cu dificultăți în ceea ce privește respectarea angajamentelor lor financiare, se pun la dispoziția acestora servicii independente de consiliere în materie de îndatorare, conform prevederilor alin. (4).
(2) Serviciile independente de consiliere în materie de îndatorare se oferă de profesioniști, care nu sunt creditori sau intermediari de credite, nici cumpărători de credite sau administratori de credite, în sensul legislației privind administratorii de credite și cumpărătorii de credite, cu costuri limitate, ușor accesibile pentru consumatorii care se află în situația prevăzută la alin. (1).
(3) În scopul îndeplinirii obligațiilor prevăzute la alin. (1), creditorii dispun de proceduri și politici pentru depistarea timpurie a consumatorilor care se confruntă cu dificultăți financiare. 
(4) Creditorii au obligația să îi îndrume pe consumatorii care se confruntă cu dificultăți în ceea ce privește respectarea angajamentelor lor financiare către servicii de consiliere în materie de îndatorare. Creditorii vor prezenta consumatorilor o listă cu profesioniștii care oferă servicii de consiliere în materie de îndatorare, iar consumatorii vor decide către care consilier vor merge.
(5) Servicii de consiliere în materie de îndatorare pot oferi următoarele persoane:
a) notari;
b) avocați;
c) personal știinţifico-didactic și științific din învățământul superior, care profesează discipline ale dreptului privat în instituțiile de învățământ superior, acreditate sau autorizate provizoriu în conformitate cu art. 114 din Codul educației al Republicii Moldova nr. 152/2014;
d) organizații necomerciale.
(6) Sarcina probei că a fost respectată obligația prevăzută la alin. (4) revine creditorilor, care prezintă Comisiei Naționale, la cerere, dovada că au întreprins demersul respectiv.
(7) Persoanele prevăzute la alin. (5) pot iniția activități de servicii de consiliere în materie de îndatorare, după notificarea Comisiei Naționale, potrivit actelor normative ale Comisiei Naționale.
(8) Persoanele prevăzute la alin. (5) pot solicita radierea din Registrul persoanelor ce prestează servicii de consiliere în materie de îndatorare, prin depunerea unei cereri către Comisia Națională.
(9) Registrul persoanelor ce prestează servicii de consiliere în materie de îndatorare este accesibil pe site-ul web oficial al Comisiei Naționale şi se actualizează în termen de 15 zile din data transmiterii notificării Comisiei Naționale.
(9) Comisia Națională transmite Comisiei Europene, anual, până la 20 noiembrie, un raport cu privire la serviciile de consiliere în materie de îndatorare disponibile.

Capitolul VI
CREDITORII, INTERMEDIARII DE CREDIT ȘI CREDITORII NON-FINANCIARI
 
Articolul 40. Accesul la activitate, înregistrarea și supravegherea unor categorii speciale de creditori
(1) Băncile, organizațiile de creditare nebancară, asociațiile de economii și împrumut și prestatorii de servicii de plată nebancari pot desfășura activitatea de acordare a creditelor numai în baza actului permisiv corespunzător, eliberat de Banca Națională a Moldovei, în condițiile legii.
(2) Persoana fizică care practică activitate de întreprinzător, sau persoana juridică alta decât cele prevăzute la alin. (1) și altele decât microîntreprinderi, întreprinderi mici sau întreprinderi mijlocii, care intenționează să acționeze în calitate de creditori cu titlu accesoriu, acordând credite sub formă de amânare la plată pentru achiziționarea bunurilor și a serviciilor pe care le oferă, în cazul în care creditul este acordat fără dobândă, iar clauza penală are forma unei dobânzi de întârziere, calculate potrivit art. 942 alin. (2) din Codul civil nr. 1107/2002, se înregistrează în Registrul creditorilor non-financiari.
Articolul 41. Înregistrarea intermediarilor de credite
(1) Persoanele juridice sau persoanele fizice care practică activitate de întreprinzător sunt în drept să desfășoare activitate de intermediere de credite sau să furnizeze servicii de consiliere doar după înregistrarea în Registrul intermediarilor de credite, gestionat de Comisia Națională în conformitate cu legislația cu privire la registre.
(2) Intermediarul de credite se înregistrează în registrul prevăzut la alin. (1) dacă sunt îndeplinite cumulativ următoarele cerințe: 
a) sediul persoanei juridice sau al persoanei fizice care desfășoară activitate de întreprinzător este în Republica Moldova;
b) nu desfășoară activitate de creditare sau de acordare a împrumuturilor în raport cu consumatorii;
c) fondatorii și administratorii intermediarului de credite nu au  antecedente penale,  nu sunt dați în căutare, nu se află sub urmărire penală, sau  nu au fost persoane cu funcții de conducere în cadrul unui creditor sau intermediar de credite declarat insolvabil sau care se află în procedură de insolvabilitate;
d) administratorii intermediarului de credite și salariații cu atribuții de consiliere și intermediere posedă studii superioare în domeniul științelor economice, al dreptului sau al științelor exacte (inclusiv cu specializarea în contabilitate, marketing și logistică, business și administrare, finanțe și bănci, economie și relații economice internaționale, statistică și previziune economică, cibernetică și informatică, merceologie și comerț, fizică, matematică, inginerie) sau să dispună de experiență de cel puțin 2 ani în domeniul economico-financiar sau al dreptului;
e) administratorii intermediarului de credite și salariații cu atribuții de consiliere și intermediere dispun de un nivel corespunzător de cunoștințe și competență în materie de contracte de credit, în conformitate cu cerințele prevăzute la art. 6 alin. (2). 
(3) Cerințele, modul de înregistrare și de radiere a intermediarilor de credite din Registrul intermediarilor de credite, precum și modul de modificare a datelor din acesta se stabilesc prin actele normative ale Comisiei Naționale.
(4) Registrul intermediarilor de credite include cel puțin următoarele informații:
a) denumirea completă și abreviată, după caz a intermediarului de credite;
b) numărul de identificare de stat (IDNO), după caz;
c) sediul și adresa poștală dacă diferă de sediu, adresa de poștă electronică, site-ul web oficial, după caz, inclusiv ale sucursalelor și ale oficiilor secundare;
d) numele și prenumele  administratorilor;
e) creditorul în numele căruia acționează intermediarul de credite.
(5) Intermediarul de credite înregistrat trebuie să respecte în permanență cerințele stabilite la alin. (2).
(6) Intermediarii de credite notifică Comisiei Naționale, în termen de maxim 5 zile lucrătoare, orice modificare a informațiilor prevăzute la alin. (4), prin prezentarea documentelor și a informațiilor relevante.
(7) Registrul intermediarilor de credite este public, inclusiv accesibil pe site-ul web oficial al Comisiei Naționale, şi se actualizează în termen de 7 zile din data adoptării deciziei de către Comisia Națională.
Articolul 42. Radierea din Registrul intermediarilor de credite
Intermediarul de credite este radiat din Registrul intermediarilor de credit în următoarele situații:
a) intermediarul de credit solicită în scris acest lucru;
b) intermediarul de credit nu întrunește condițiile menționate la art. 41 alin. (2) pe o perioadă mai lungă de 3 luni din momentul constatării neîntrunirii acestora;
c) intermediarul de credit nu îndeplinește prescripția repetată privind înlăturarea încălcărilor în activitate și/sau a cerințelor de aplicare a măsurilor de remediere, dispuse de autoritatea de supraveghere; sau
d) înregistrarea în registru a fost realizată pe baza unor informații false sau prin alte mijloace ilegale.
Articolul 43. Obligații specifice pentru intermediarii de credit
Intermediarii de credit sunt obligați:
a) să indice, în publicitatea și în documentele destinate consumatorilor, sfera competențelor lor și dacă lucrează exclusiv cu unul sau mai mulți creditori sau ca intermediari independenți;
b) să informeze consumatorul cu privire la orice comision pe care consumatorul trebuie să îl plătească intermediarului de credit pentru serviciile care urmează să fie prestate;
c) să ajungă la un acord cu consumatorul cu privire la orice comision menționat la lit. b), pe suport de hârtie sau pe alt suport durabil, înainte de încheierea contractului de credit;
d) să comunice creditorului orice comision menționat la lit. b), în scopul calculării dobânzii anuale efective. 
Articolul 44. Înregistrarea creditorilor non-financiari
(1) Persoanele prevăzute la art. 40 alin. (2) încep activitatea reglementată de prezenta lege doar după înregistrarea în Registrul creditorilor non-financiari, gestionat de Comisia Națională în conformitate cu legislația cu privire la registre.
(2) Creditorii non-financiari se înregistrează în Registrul creditorilor non-financiari dacă sunt îndeplinite cumulativ următoarele cerințe: 
a) sediul persoanei juridice sau al persoanei fizice care desfășoară activitate de întreprinzător este în Republica Moldova;
b) administratorii nu au  antecedente penale,  nu sunt dați în căutare, nu se află sub urmărire penală ori nu au fost persoane cu funcții de conducere în cadrul unui creditor sau intermediar de credite, declarat insolvabil, sau care se află în procedură de insolvabilitate;
c) administratorii posedă studii superioare în domeniul științelor economice, al dreptului sau al științelor exacte (inclusiv cu specializarea în contabilitate, marketing și logistică, business și administrare, finanțe și bănci, economie și relații economice internaționale, statistică și previziune economică, cibernetică și informatică, merceologie și comerț, fizică, matematică, inginerie) sau să dispună de experiență de cel puțin 2 ani în domeniul economic-financiar sau al dreptului;
d) administratorii și personalul cu atribuții de prezentare a ofertelor de credit și încheiere a contractelor de credit dispun de un nivel corespunzător de cunoștințe și competență în materie de contracte de credit, în conformitate cu cerințele prevăzute în anexa nr. 1;
e) are încheiat un contract privind schimbul informațional în calitate de sursă de formare a istoriei de credit și utilizator al istoriei de credit cu cel puțin un birou al istoriilor de credite. 
(3) Cerințele, modul de înregistrare și de radiere a creditorilor non-financiari din Registrul creditorilor non-financiari, precum și modul de modificare a datelor din acesta se stabilesc prin actele normative ale Comisiei Naționale.
(4) Registru creditorilor non-financiari include cel puțin următoarele informații:
a) denumirea completă și abreviată, după caz a creditorului non-financiar;
b) sediul și adresa poștală, dacă diferă de sediu, adresa de postă electronică, site-ul web oficial, după caz, inclusiv ale sucursalelor și ale oficiilor secundare;
c) numărul de identificare de stat (IDNO), după caz;
d) numele și prenumele  administratorilor;
e) persoanele responsabile de activitatea de creditare;
f) radierea creditorului non-financiar din registru și motivele acestei radieri.
(5) Creditorii non-financiari înregistrați trebuie să respecte, în permanență, cerințele stabilite la alin. (2).
(6) Creditorii non-financiari notifică Comisiei Naționale, în termen de maximum 5 zile lucrătoare, orice modificare a informațiilor prevăzute la alin. (4), prin prezentarea documentelor și a informațiilor relevante.
(7) Registrul creditorilor non-financiari este public, inclusiv accesibil pe site-ul web oficial al Comisiei Naționale, şi se actualizează în termen de 7 zile din data adoptării deciziei de către Comisia Națională.
Articolul 45. Radierea din Registrul creditorilor non-financiari
Creditorul non-financiar este radiat din Registrul creditorilor non-financiari în următoarele situații:
a) creditorul non-financiar solicită în scris acest lucru;
b) creditorul non-financiar nu întrunește cerințele stabilite la art. 44 alin. (2) pe o perioadă mai lungă de 3 luni din momentul constatării neîntrunirii acestora;
c) creditorul non-financiar nu îndeplinește prescripția repetată privind înlăturarea încălcărilor în activitate și/sau a cerințelor de aplicare a măsurilor de remediere, dispuse de autoritatea de supraveghere; sau
d) înregistrarea în registru a fost realizată pe baza unor informații false sau prin alte mijloace ilegale.

Capitolul VII
EDUCAȚIE FINANCIARĂ

Articolul 46. Educația financiară a consumatorilor
(1) Comisia Națională, creditorii, intermediarii de credite, organizațiile necomerciale, asociațiile patronale sau alte societăți contribuie la educarea financiară a consumatorilor, cel puțin cu privire la practicile responsabile de împrumut și de gestionare a datoriilor, îndeosebi cu privire la contractele de credit de consum. Acestea furnizează, prin acțiunile organizate, informații clare și generale cu privire la procesul de acordare a creditelor, pentru a oferi orientări consumatorilor, în special celor care încheie un contract de credit de consum pentru prima oară și în special dacă acest lucru se realizează prin intermediul mijloacelor de comunicare la distanță.
(2) Creditorii, individual sau prin asociații patronale sau organizații necomerciale organizează, cel puțin anual, activități de informare și de educare a consumatorilor.
(3) Autoritățile publice desfășoară orice acțiuni de vizibilitate și informare, inclusiv prin campanii de informare și publicare de materiale informative pe site-ul web oficial al acestora, potrivit documentelor de politici publice.
(4) Se interzice creditorilor și intermediarilor de credite organizarea de evenimente şi/sau publicarea unor materiale sub denumirea de „campanii de educație financiară”, dacă acestea au ca scop direct promovarea ori stimularea contractării de produse sau servicii financiare, oferite de aceștia.
	


Capitolul VIII
MĂSURI DE PUNERE ÎN APLICARE

Articolul 47. Autoritatea de supraveghere
(1) Autoritatea de supraveghere privind respectarea prevederilor prezentei legi este Comisia Națională a Pieței Financiare.
(2) Prin derogare de la alin. (1), Banca Națională a Moldovei exercită atribuții de supraveghere asupra modului în care creditorii financiari realizează evaluarea bonității consumatorilor, conform prevederilor art. 17 alin. (1).
(3) În ceea ce privește aplicarea art. 6, art. 41, art. 42 și art. 44 din prezenta lege, Comisia Națională cooperează cu Banca Națională a Moldovei.
(4) Anterior plasării/prezentării unui produs adresat consumatorilor sau în termen de până la 30 de zile de la data plasării/prezentării acestuia, creditorul va notifica Comisia Națională despre aceasta, cu prezentarea modelului contractului de credit pentru consumatori (contractului-cadru). Obligația de notificare a Comisiei Naționale îi revine creditorului inclusiv în cazul modificării caracteristicilor produsului adresat consumatorilor și/sau în cazul modificării clauzelor contractuale (contractului-cadru).
(5) Notificarea conform alin. (4) nu decade Comisia Națională din dreptul de intervenție în cazul constatării ulterioare încheierii contractului a nerespectării legislației în domeniul protecției consumatorilor.
(6) Creditorii prezintă Comisiei Naționale rapoarte specifice, în forma și cu periodicitatea stabilită în actele normative ale acesteia.
(7) Comisia Națională notifică Comisia Europeană cu privire la opțiunile prevăzute la art. 2 alin. (5)-(6), art. 5 alin. (6) lit. a) și c), art. 9 alin. (10) lit. d) – f), art. 10 alin. (2) și (3), art. 17 alin. (19), art. 21 alin. (7) pct. 1) – 9), art. 33 alin. (7) – (8), art.38 alin. (1) și (2), art.40 alin. (2), precum și în privința oricăror modificări ulterioare, în termen de 30 zile din data publicării acestora în Monitorul Oficial al Republicii Moldova
Articolul 48. Măsuri sancționatoare și executorii
(1) Încălcarea prevederilor prezentei legi atrage răspunderea administrativă a creditorului sau, după caz, a persoanei cu funcție de răspundere sau, după caz, a intermediarului de credite, sau, după caz, a persoanei cu funcție de răspundere a intermediarului de credite, în conformitate cu legislația.
(2) În cazul nerespectării prevederilor prezentei legi, Comisia Națională poate aplica:
a) avertisment în formă scrisă;
b) amendă;
c) măsuri executorii.
(3) Sancțiunea prevăzută la alin. (2) lit. a)  se aplică dacă, pe parcursul ultimului an înainte de săvârșirea acesteia, creditorul sau, după caz, intermediarul de credite, nu a fost sancționat pentru aceeași încălcare sau pentru o încălcare similară a prezentei legi și care nu are ca efect cauzarea de prejudicii consumatorilor.
(4) Amenda aplicată în temeiul prezentului capitol se varsă la bugetul de stat.
(5)  Măsura executorie prevăzută la alin. (2) lit. c) poate fi aplicată concomitent cu măsurile prevăzute la alin. (2) lit. a) și b) din prezentul articol.
(6) Persoana cu funcție de răspundere a creditorului sau, după caz, a intermediarului de credite este pasibilă de răspundere administrativă în conformitate cu dispozițiile art. 52, în cazul în care creditorul sau, după caz, intermediarul de credite, a săvârșit, în mod repetat, o încălcare pentru care a fost anterior sancționat cu amendă, iar repetarea a avut loc în cadrul termenului de prescripție aplicabil, calculat de la data comiterii primei încălcări.
Articolul 49. Măsuri executorii
(1) Comisia Națională este în drept să dispună orice măsuri necesare și proporționale pentru încetarea încălcărilor, aducerea în conformitate cu prevederile prezentei legi a activității creditorilor, a intermediarilor de credite sau cesionarilor, inclusiv suspendarea înaintării ofertelor ferme și a încheierii de contracte, precum și înlăturarea consecințelor produse consumatorilor, inclusiv prin restabilirea situației anterioare încălcării și restituirea sumelor percepute fără temei legal.
(2) În cazul neexecutării repetate a măsurilor executorii dispuse de autoritatea de supraveghere, aceasta este în drept să dispună suspendarea activității de intermediere de credit și/sau a activității de acordare a creditelor a creditorilor non-financiari până la intrarea în legalitate și/sau aducerea tuturor contractelor similare în conformitate cu prevederile legale. 
(3) În cazul încălcării prevederilor art. 5 alin. (6) sau (10), art. 21 alin. (7), art. 33 alin. (7) – (9) sau art. 34 alin. (2), instanța de judecată sau Comisia Națională este în drept să solicite restituirea de către creditor a dublului sumei încasate fără temei legal. Prevederile prezentului alineat se aplică față de creditor pe durata termenului contractului de credit, până la încetarea acestuia sau până la declararea creditului drept scadent, precum și 3 ani după aceasta.
(4) Creditorul este în drept, oricând, să notifice consumatorul, în formă scrisă, sau la cererea expresă a consumatorului, în altă formă stabilită de acesta și agreată de creditor, cu privire la reducerea obligațiilor pecuniare față de creditor în urma renunțării la sumele ce depășesc limitele prevăzute la art. 5 alin. (6) sau (10), art. 21 alin. (7), art. 33 alin. (7) – (9) sau art. 34 alin. (2), fără încheierea unui act adițional.
(5) Creditorul nu este în drept să aplice prevederile alin. (3), dacă Comisia Națională:
a) a inițiat procedura administrativă, în vederea efectuării controlului;
b) a inițiat procedura administrativă în baza petiției consumatorului;
c) a adoptat anterior o decizie, prin care a dispus aplicarea prevederilor alin. (2).
Articolul 50. Prescripția răspunderii administrative
(1) Prescripția înlătură răspunderea prevăzută de prezentul capitol.
(2) Termenul general de prescripție a răspunderii prevăzute de prezentul capitol este 36 luni.
(3) Termenul de prescripție curge de la data săvârșirii încălcării.
(4) În cazul săvârșirii unei noi încălcări de către aceeași persoană, termenul de prescripție se calculează pentru fiecare încălcare separat.
Articolul 51. Individualizarea sancțiunilor
(1) Sancțiunile aplicate de Comisia Națională trebuie să fie eficiente, proporționale cu gravitatea faptei și disuasive.
(2) La stabilirea tipului sancțiunii şi a cuantumului amenzii, autoritatea de supraveghere examinează circumstanțele relevante ale săvârșirii faptei, inclusiv următoarele aspecte, după caz:
a) gravitatea şi durata faptei;
b) prejudiciile cauzate consumatorilor și altor persoane ale căror drepturi pot fi lezate, în măsura în care pot fi determinate;
c) gradul de cooperare cu autoritatea de supraveghere;
d) încălcările săvârșite anterior;
e) orice posibile consecințe sistematice ale faptei săvârșite.
Articolul 52. Amenda
Amenda se aplică în următoarele cazuri:
a) încălcarea prevederilor art. 46 alin. (2) se sancționează cu avertisment;
b)  încălcarea prevederilor art. 4, art. 7, art. 8 alin. (1) – (2), art. 9, art. 10 – 15 și art. 46 alin. (4) se sancționează cu amendă de la 10 000 lei la 60 000 lei;
c) încălcarea prevederilor art. 5 alin. (2) – (5), art. 6, art. 17 alin. (2) – (3), (5) – (15), art. 18, art. 19 alin. (1), (3) – (9), art. 20 alin. (1) – (2), art. 21 alin. (1) – (7), art. 22, art. 25, art. 26, art. 27, art. 28, art. 29, art. 30, art. 31, art. 32, art. 33, art. 36, art. 38, art. 39, art. 43 și art. 54 alin. (1) – (2), se sancționează cu amendă de la 20 000 lei la 80 000 lei.
Articolul 53. Secretul profesional
(1) Membrii consiliului de administrație și angajații autorității de supraveghere, precum și experții desemnați de aceasta sunt obligați să protejeze confidențialitatea tuturor informațiilor obținute atât pe parcursul exercitării atribuțiilor, cât și după ce nu mai îndeplinesc funcții, nu mai sunt angajați, nu mai sunt autorizați sau nu mai există în niciun alt raport juridic, în baza căruia aceste persoane au avut acces la respectivele informații.
(2) Persoanele menționate la alin. (1) nu pot divulga respectivele informații altor persoane fizice sau persoane juridice, cu excepția:
a) cazurilor de îndeplinire a unor obligații prevăzute de lege; sau 
b) informațiile sunt prezentate într-o formă sintetică sau agregată.
(3) Obligația de a proteja informațiile confidențiale se aplică și în cazul informațiilor pe care autoritatea de supraveghere sau persoanele menționate la alin. (1) le dețin în urma schimbului de informații cu alte autorități.
Articolul 54. Caracterul imperativ al prezentei legi
(1) Consumatorii nu pot renunța la drepturile ce le-au fost conferite prin prezenta lege.
(2) Creditorii trebuie să poată face dovada că au respectat cerințele în materie de informare, prevăzute de prezenta lege.
(3) Consumatorii beneficiază de prevederile prezentei legi în cazul tuturor contractelor pe baza cărora se pot efectua trageri ori operațiuni care intră în domeniul de aplicare al prezentei legi, indiferent de modul în care contractele sunt intitulate sau formulate ori de obiectul acestora.

Capitolul IX
DISPOZIȚII FINALE ȘI TRANZITORII

Articolul 55. Dispoziții finale
(1) Prezenta lege intră în vigoare la expirarea a 12 luni de la data publicării în Monitorul Oficial al Republicii Moldova, cu excepțiile stabilite la alin. (3).
(2) Comisia Națională, în termen de 9 luni de la data publicării în Monitorul Oficial al Republicii Moldova, va adopta actele normative necesare aplicării prezentei legi.
(3) Prevederile art. 4 alin. (3), art. 18 alin. (2), art. 39 alin. (9) și art. 47 alin. (7), intră în vigoare la data aderării Republicii Moldova la Uniunea Europeană.
(4) La data intrării în vigoare a prezentei legi, Legea nr. 202/2013 privind contractele de credit pentru consumatori (Monitorul Oficial al Republicii Moldova, 2013, nr. 191-197, art. 619), cu modificările ulterioare,  se abrogă.
(5) La data intrării în vigoare a prezentei legi, Legea nr. 192/1998 privind Comisia Națională a Pieței Financiare (republicată în Monitorul Oficial al Republicii Moldova, 2007, nr. 117-126BIS), cu modificările ulterioare, se modifică după cum urmează:
1. Articolul 4 alineatul (2) va avea următorul cuprins:
„(2) Participanți profesioniști la piața financiară nebancară, denumiți în continuare participanți profesioniști, sunt:
a) persoanele licențiate sau autorizate să desfășoare activități pe piața de capital;
b) fondurile de pensii facultative și administratorii acestora; 
c) furnizorii de servicii de finanțare participativă;
d) creditori non-financiari în sensul Legii privind contractele de credit oferite consumatorilor pentru bunuri imobile rezidențiale și Legii privind contractele de credit de consum;
e) intermediari de credite în sensul Legii privind contractele de credit oferite consumatorilor pentru bunuri imobile rezidențiale și Legii privind contractele de credit de consum.”;
2. La articolul 6 alineatul (1), litera h) se completează cu liniuțe noi cu următorul cuprins:
„– plățile creditorilor non-financiari, în sensul Legii privind contractele de credit oferite consumatorilor pentru bunuri imobile rezidențiale și Legii privind contractele de credit de consum, în mărime de până la 0,05 la sută din valoarea medie anuală a soldului împrumuturilor acordate consumatorilor persoane fizice;
– plățile intermediarilor de credite, în sensul Legii privind contractele de credit oferite consumatorilor pentru bunuri imobile rezidențiale și Legii privind contractele de credit de consum, în mărime de până la 0,2 la sută din veniturile totale din activitățile de intermediere și consiliere.”.
Articolul 56. Dispoziții tranzitorii
(1) Prevederile prezentei legi nu se aplică contractelor de credit, încheiate anterior datei intrării în vigoare a acesteia.
(2) Persoanele care, la data intrării în vigoare a prezentei legi, desfășoară activități de intermediere de credite urmează să se înregistreze în Registrul intermediarilor de credite, în modul stabilit de prezenta lege, și să se conformeze cu toate cerințele stabilite de aceasta, în cel mult 12 luni de la data intrării în vigoare a prezentei legi.
(3) Persoanele care, la data intrării în vigoare a prezentei legi, cad sub incidența noțiunii de creditor non-financiar urmează să se înregistreze în Registrul creditorilor non-financiari, în modul stabilit de prezenta lege, și să se conformeze cu toate cerințele stabilite de aceasta, în cel mult 12 luni de la data intrării în vigoare a prezentei legi.































Anexa nr. 1


INFORMAȚII STANDARD LA NIVEL EUROPEAN
PRIVIND CREDITUL DE CONSUM


Informații de bază

Partea I.   [întotdeauna pe prima pagină a formularului]:

	Creditorul
Dacă este cazul
Intermediarul de credite
	[Identitate]
[Identitate]

	Valoarea totală a creditului
Înseamnă plafonul sau sumele totale puse la dispoziție în temeiul contractului de credit.
	 

	Durata contractului de credit
	 

	Rata dobânzii aferentă creditului sau, dacă este cazul, diferitele rate ale dobânzii aferente creditului, care se aplică contractului de credit
	[%
	– fixă sau
	

	– flotantă,
	

	– perioade]
	




	Dobânda anuală efectivă (DAE)
Este costul total exprimat ca procentaj anual din valoarea totală a creditului.
DAE vă ajută să comparați diferite oferte.
	 

	Cuantumul total pe care trebuie să îl achitați
Înseamnă cuantumul capitalului împrumutat plus dobânda și posibile costuri aferente creditului.
	[Suma dintre valoarea totală a creditului și costul total al creditului pentru consumator]

	Dacă este cazul
Creditul este acordat sub forma unei amânări la plată pentru anumite bunuri sau servicii sau este legat de furnizarea anumitor bunuri sau de prestarea anumitor servicii.
Denumirea bunului/serviciului
Echivalentul în numerar al prețului
	 

	Costuri în cazul efectuării plăților cu întârziere
	În cazul efectuării plăților cu întârziere, vi se va percepe [… (rata dobânzii aferentă creditului aplicabilă și modalitățile de ajustare a acesteia și, dacă este cazul, penalități de întârziere)].



Partea a II-a .  [În cazul în care următoarele elemente nu pot fi afișate, în mod vizibil, pe o singură pagină, acestea trebuie afișate în prima parte a formularului, pe a doua pagină]:

	Ratele și, dacă este cazul, ordinea în care acestea vor fi alocate
	Va trebui să achitați următoarele:
[Cuantumul, numărul și frecvența plăților care trebuie efectuate de consumator]
Dobânda și/sau costurile se plătesc în modul următor:

	Avertisment privind consecințele neefectuării sau ale efectuării plăților cu întârziere
Neefectuarea sau efectuarea cu întârziere a plăților ar putea să aibă consecințe grave pentru dumneavoastră (de exemplu, vânzarea silită) și să vă îngreuneze obținerea de credite pe viitor.
	 

	Dreptul de revocare
Aveți dreptul să vă retrageți din contractul de credit în termen de 14 zile calendaristice.
	Da/Nu

	Rambursarea anticipată
Aveți dreptul la rambursarea anticipată totală sau parțială a creditului în orice moment.
Dacă este cazul
Creditorul are dreptul la compensație, în caz de rambursare anticipată.
	Da

	Creditor
Adresă 
Număr de telefon
Adresă de e-mail
Adresă web*
	 

	Dacă este cazul
Intermediarul de credit
Adresă 
Număr de telefon
Adresă de e-mail
Adresă web*
	 

	* Această informație este facultativă

	Ori de câte ori se indică „dacă este cazul”, creditorul trebuie să completeze rubrica respectivă dacă informațiile sunt relevante pentru produsul de creditare sau să șteargă informațiile respective ori rândul respectiv dacă informațiile nu sunt relevante pentru tipul de credit avut în vedere.
Indicațiile dintre parantezele pătrate furnizează explicații creditorului sau intermediarului de credite şi trebuie să fie înlocuite cu informațiile corespunzătoare.





Informații suplimentare despre contractul de credit
1.   Descrierea principalelor caracteristici ale produsului de credit
	Tipul de credit
	 

	Condițiile care reglementează tragerea din credit
Acestea stabilesc cum și când veți obține banii.
Dacă este cazul
Alte mecanisme de tragere din credit pentru tipul de contract de credit relevant pot avea drept rezultat aplicarea unei dobânzi anuale efective mai mari.
	[În cazul în care un contract de credit prevede modalități diferite de tragere din credit, cu costuri diferite sau cu rate ale dobânzii aferente creditului diferite, iar creditorul utilizează ipoteza din anexa nr. 3 partea a 2-a lit. (b), precizați faptul că aplicarea altor mecanisme de tragere din credit pentru tipul de contract de credit relevant poate avea drept rezultat aplicarea unei dobânzi anuale efective mai mari]

	Dacă este cazul
Garanțiile solicitate
Aceasta este o descriere a garanției pe care trebuie să o furnizați în raport cu contractul de credit.
	[Tipul garanțiilor]

	Dacă este cazul
Rambursările nu generează amortizarea imediată a capitalului.
	 

	Dacă este cazul
Prețul a fost personalizat pe baza unui proces decizional automatizat.
	 


2.   Costurile creditului
	Dacă este cazul
Diferitele rate ale dobânzii aferente creditului care se aplică contractului de credit
	[%
	–    fixă sau
	



	–
	flotantă (cu indicele sau rata de referință aplicabilă ratei inițiale a dobânzii aferente creditului),



	–    perioade,
	



	–
	condițiile care reglementează aplicarea fiecărei rate a dobânzii aferente creditului,



	–
	perioadele, condițiile și procedurile de modificare a fiecărei rate a dobânzii aferente creditului]




	Exemplu reprezentativ care ilustrează dobânda anuală efectivă (DAE) și suma totală pe care consumatorul trebuie să o plătească
	[% Aici se va prezenta un exemplu reprezentativ care să menționeze toate ipotezele folosite pentru calculul dobânzii anuale efective]


	Este obligatoriu ca pentru obținerea creditului sau pentru obținerea creditului potrivit clauzelor și condițiilor oferite să se încheie:
	—
	o poliță de asigurare pentru garantarea creditului sau



	—
	un alt contract privind un serviciu accesoriu?


În cazul în care costurile acestor servicii nu sunt cunoscute de creditor ele nu sunt incluse în DAE.
	Da/Nu [dacă da, precizați tipul de asigurare]
Da/Nu [dacă da, precizați tipul de serviciu accesoriu]

	Costuri aferente

	Dacă este cazul
Sunt aplicabile costuri pentru menținerea unuia sau a mai multor conturi pentru înregistrarea atât a operațiunilor de plată, cât și a tragerilor din credit
	 

	Dacă este cazul
Costurile aferente utilizării unui mijloc specific de plată (de exemplu, card de credit)
	 

	Dacă este cazul
Orice alte costuri care decurg din contractul de credit
	 

	Dacă este cazul
Condițiile în care costurile sus-menționate aferente contractului de credit pot fi modificate
	 

	Dacă este cazul
Obligația de a plăti taxe notariale
	 


3.   Alte aspecte juridice importante
	Dacă este cazul
Creditorul are dreptul la compensație în caz de rambursare anticipată.
	[Stabilirea compensației (metoda de calcul) conform dispozițiilor art. 32 din Legea privind contractele de credit de consum

	Consultarea unei baze de date
Creditorul trebuie să vă informeze imediat și gratuit asupra rezultatelor consultării unui baze de date în cazul în care cererea de credit este respinsă în baza unei astfel de consultări.
	 

	Dreptul la un proiect de contract de credit
Aveți dreptul de a obține gratuit, la cerere, un exemplar al proiectului de contract de credit. Această dispoziție se aplică în cazul în care, în momentul solicitării, creditorul dorește să încheie contractul de credit cu dumneavoastră.
	 

	Dacă este cazul
Perioada în care informațiile precontractuale au forță obligatorie pentru creditor
	Informațiile cuprinse în prezentul formular sunt valabile de la […] până la […].

	Referitor la căile de atac
Aveți dreptul să recurgeți la o procedură extrajudiciară de contestare și la o cale de atac extrajudiciară.
	[Procedura extrajudiciară de contestare și calea de atac extrajudiciară pentru consumator și modalitățile de acces la acestea]

	Avertisment privind consecințele juridice și financiare ale nerespectării angajamentelor
Nerespectarea angajamentelor legate de contractul de credit în alt mod decât prin întârzierea sau neefectuarea plăților ar putea avea consecințe grave pentru dumneavoastră.
	 

	Graficul de rambursare
	[Graficul de rambursare care conține toate plățile și rambursările care se efectuează de către consumator pe durata contractului de credit, inclusiv plățile pentru orice servicii accesorii]



Dacă este cazul
4.   Informații suplimentare în cazul comercializării la distanță a serviciilor financiare
		a) referitoare la creditor
	



	 

	Dacă este cazul
Reprezentantul creditorului
Adresă
Număr de telefon
Adresă de e-mail
Adresă web*
	[Identitate]
[Adresa care trebuie folosită de consumator]

	Dacă este cazul
Înregistrare
	[Registrul comerțului în care este înscris creditorul și numărul de înregistrare sau un mijloc de identificare echivalent din registrul respectiv]

	Dacă este cazul
Autoritatea de supraveghere
	 

		b)
	referitoare la contractul de credit



	 

	Dacă este cazul
Exercitarea dreptului de revocare
	[Instrucțiuni practice privind exercitarea dreptului de revocare, indicându-se, printre altele, perioada de exercitare a dreptului, adresa la care trebuie trimisă notificarea privind exercitarea dreptului de revocare și consecințele neexercitării acestuia]

	Dacă este cazul
Legea pe care se bazează creditorul pentru stabilirea relațiilor cu dumneavoastră înainte de încheierea contractului de credit
	 

	Dacă este cazul
Clauza care precizează legea aplicabilă contractului de credit și/sau instanța competentă
	[De inclus aici clauza relevantă]

	Dacă este cazul
Regimul lingvistic
	Informațiile și termenii contractuali se vor furniza în [limba respectivă]. Cu consimțământul dumneavoastră, intenționăm să comunicăm în [limba/limbile respective] pe durata contractului de credit.

	* Această informație este facultativă pentru creditor












































Anexa nr. 2


INFORMAȚII LA NIVEL EUROPEAN PRIVIND CREDITUL DE CONSUM


Credit de consum în sensul art. 2 alin. (5) din Legea privind contractele de credit de consum

Informații de bază

Partea I .  [întotdeauna pe prima pagină a formularului]:
	Creditorul
Dacă este cazul
Intermediarul de credite
	[Identitate]
[Identitate]

	Valoarea totală a creditului
Înseamnă plafonul sau sumele totale puse la dispoziție în temeiul contractului de credit.
	 

	Durata contractului de credit
	 

	Rata dobânzii aferente creditului sau, dacă este cazul, diferitele rate ale dobânzii aferente creditului care se aplică contractului de credit
	[%
	– fixă sau
	



	– flotantă,
	



	– perioade]
	




	Dobânda anuală efectivă (DAE)
Este costul total exprimat ca procentaj anual din valoarea totală a creditului.
DAE vă ajută să comparați diferite oferte.
	 

	Cuantumul total pe care trebuie să îl achitați
Înseamnă cuantumul capitalului împrumutat plus dobânda și posibile costuri aferente creditului.
	[Suma dintre valoarea totală a creditului și costul total al creditului pentru consumator]

	Dacă este cazul
Creditul este acordat sub forma unei amânări la plată pentru anumite bunuri sau servicii sau este legat de furnizarea anumitor bunuri sau de prestarea anumitor servicii.
Denumirea bunului/serviciului
Echivalentul în numerar al prețului
	 

	Costuri în cazul efectuării plăților cu întârziere
	În cazul efectuării plăților cu întârziere, vi se va percepe [… (rata dobânzii aferente creditului aplicabilă și modalitățile de ajustare a acesteia și, dacă este cazul, penalități de întârziere)].


Partea II.   [În cazul în care următoarele elemente nu pot fi afișate în mod vizibil pe o singură pagină, acestea trebuie afișate în prima parte a formularului, pe a doua pagină]:
	Ratele și, dacă este cazul, ordinea în care acestea vor fi alocate
	Va trebui să achitați următoarele:
[Cuantumul, numărul și frecvența plăților care trebuie efectuate de consumator]
Dobânda și/sau costurile se plătesc în modul următor:

	Avertisment privind consecințele neefectuării sau ale efectuării plăților cu întârziere;
Neefectuarea sau efectuarea cu întârziere a plăților ar putea să aibă consecințe grave pentru dumneavoastră (de exemplu, vânzarea silită) și să vă îngreuneze obținerea de credite pe viitor.
	 

	Drept de revocare
	Da/Nu

	Rambursarea anticipată
Aveți dreptul la rambursarea anticipată totală sau parțială a creditului în orice moment.
Dacă este cazul
Creditorul are dreptul la compensație în caz de rambursare anticipată.
	 

	Creditor
Adresă 
Număr de telefon
Adresă de e-mail
Adresă web* 
	 

	Dacă este cazul
Intermediarul de credite
Adresa 
Număr de telefon
Adresă de e-mail
Adresă web*
	 

	* Această informație este facultativă



Informații suplimentare despre contractul de credit

1.   Descrierea principalelor caracteristici ale produsului de creditare
	Tipul de credit
 

	Dacă este cazul
O mențiune conform căreia consumatorului i se poate solicita în orice moment rambursarea integrală a creditului
 

	Dacă este cazul
Prețul a fost personalizat pe baza unui proces decizional automatizat.
 


2.   Costurile creditului
	Dacă este cazul
Diferitele rate ale dobânzii aferente creditului care se aplică contractului de credit
	[%
	–      fixă sau
	



	–
	
	flotantă (cu indicele sau rata de referință aplicabilă ratei inițiale a dobânzii aferente creditului),



	–      perioade,
	



	–
	condițiile care reglementează aplicarea fiecărei rate a dobânzii aferente creditului]




	Exemplu reprezentativ care ilustrează dobânda anuală efectivă (DAE) și valoarea totală de plătit de către consumator
	[% Aici se va prezenta un exemplu reprezentativ care să menționeze toate ipotezele folosite pentru calculul dobânzii anuale efective]

	Dacă este cazul
Costuri
Dacă este cazul
Condițiile în care aceste costuri pot fi modificate
	[Costurile aplicabile din momentul încheierii contractului de credit]


3.   Alte aspecte juridice importante
	Rezilierea contractului de credit
	[Condițiile și procedura pentru rezilierea contractului de credit]

	Dacă este cazul
Creditorul are dreptul la compensație în caz de rambursare anticipată
	[Stabilirea compensației (metoda de calcul) conform dispozițiilor art. 32 din Legea privind contractele de credit de consum ]

	Consultarea unei baze de date
Creditorul trebuie să vă informeze imediat și gratuit asupra rezultatelor consultării unui baze de date în cazul în care cererea de credit este respinsă în baza unei astfel de consultări.
	 

	Dacă este cazul
Perioada în care informațiile precontractuale au forță obligatorie pentru creditor
	Informațiile cuprinse în prezentul formular sunt valabile de la […] până la […].

	Referitor la căile de atac
Aveți dreptul să recurgeți la o procedură extrajudiciară de contestare și la o cale de atac extrajudiciară
	[Procedura extrajudiciară de contestare și calea de atac extrajudiciară pentru consumator și modalitățile de acces la acestea]

	Avertisment privind consecințele juridice și financiare ale nerespectării angajamentelor
Nerespectarea angajamentelor legate de contractul de credit în alt mod decât prin întârzierea sau neefectuarea plăților ar putea avea consecințe grave pentru dumneavoastră.
	 

	Graficul de rambursare
	[Graficul de rambursare care conține toate plățile și rambursările care se efectuează de către consumator pe durata contractului de credit, inclusiv plățile pentru orice servicii accesorii]


Dacă este cazul
4.   Informații suplimentare în cazul comercializării la distanță a serviciilor financiare
		a) referitoare la creditor
	



	 

	Dacă este cazul
Reprezentantul creditorului
Adresă
Număr de telefon
Adresă de e-mail
Adresă web* 
	[Identitate]
[Adresa care trebuie folosită de consumator]

	Dacă este cazul
Înregistrarea
	[Registrul comerțului în care este înregistrat creditorul și numărul de înregistrare al acestuia sau un mijloc de identificare echivalent din registrul respectiv]

	Dacă este cazul
Autoritatea de supraveghere
	 

		b)
	referitoare la contractul de credit



	 

	Dacă este cazul
Exercitarea dreptului de revocare
	[Instrucțiuni practice privind exercitarea dreptului de revocare, indicându-se, printre altele, perioada de revocare, adresa la care trebuie trimisă notificarea privind exercitarea dreptului de revocare și consecințele neexercitării acestuia]

	Dacă este cazul
Legea pe care se bazează creditorul pentru stabilirea relațiilor cu dumneavoastră înainte de încheierea contractului de credit
	 

	Dacă este cazul
Clauza care precizează legea aplicabilă contractului de credit și/sau instanța competentă
	[De inclus aici clauza relevantă]

	Dacă este cazul
Regimul lingvistic
	Informațiile și termenii contractuali se vor furniza în [limba respectivă]. Cu consimțământul dumneavoastră, intenționăm să comunicăm în [limba/limbile respective] pe durata contractului de credit.

	* Această informație este facultativă pentru creditor













Anexa nr. 3

CALCULAREA DOBÂNZII ANUALE EFECTIVE (DAE)

1.   Ecuația fundamentală care exprimă echivalența dintre tragerile din credit, pe de o parte, și rambursări și costuri, pe de altă parte.
Ecuația fundamentală, care stabilește dobânda anuală efectivă (DAE), exprimă, pe perioada unui an, egalitatea dintre valoarea totală prezentă a tragerilor din credit, pe de o parte, și valoarea totală prezentă a rambursărilor și a costurilor suportate, pe de altă parte, adică:
[image: C:\Users\Adrian.Gheorghita\AppData\Local\Microsoft\Windows\INetCache\Content.MSO\49B9CE68.tmp]
unde:
· X este DAE;
· m este numărul ultimei trageri;
· k este numărul unei trageri, așadar 1 ≤ k ≤ m;
· Ck este valoarea tragerii k;
· tk este intervalul, exprimat în ani și fracțiuni de an, dintre data primei trageri și data fiecărei trageri ulterioare, așadar t1 = 0;
· m' este numărul ultimei rambursări sau plăți aferente costurilor;
· l este numărul unei rambursări sau plăți aferente costurilor;
· D1 este cuantumul unei rambursări sau plăți aferente costurilor;
· Sl este intervalul, exprimat în ani și fracțiuni de an, între data primei trageri din credit și data fiecărei rambursări sau plăți următoare aferente costurilor.

Note:
a) sumele plătite de ambele părți la diferite momente nu trebuie neapărat să fie egale și nu trebuie să fie plătite neapărat la intervale egale;
b) data inițială este cea a primei trageri din credit;
c) intervalele dintre datele utilizate în calcule sunt exprimate în ani sau în fracțiuni de an. Un an se consideră a avea 365 de zile (sau 366 de zile pentru anii bisecți), 52 de săptămâni sau 12 luni egale. O lună egală se consideră a avea 30,41666 zile (adică 365/12), indiferent dacă este sau nu un an bisect.
În cazul în care intervalele dintre datele utilizate pentru calculare nu pot fi exprimate ca numere întregi de săptămâni, luni sau ani, intervalele sunt exprimate ca numere întregi de una dintre aceste perioade, în combinație cu un număr de zile. 
Atunci când se utilizează zile:
1) se numără fiecare zi, inclusiv zilele de sfârșit de săptămână și zilele nelucrătoare;
2) perioadele egale și, apoi, zilele se numără înapoi până la data tragerii inițiale;
3) perioada de zile se obține prin excluderea primei zile și includerea ultimei zile și se exprimă în ani prin împărțirea perioadei respective la numărul de zile (365 sau 366 de zile) ale anului întreg numărate înapoi de la ultima zi la aceeași zi din anul precedent.
d) rezultatul calculului este exprimat cu o precizie de cel puțin o zecimală. Dacă a doua zecimală este mai mare sau egală cu 5, la zecimala precedentă se adăugă unu;
e) ecuația poate fi rescrisă folosind o singură sumă și conceptul de fluxuri (Ak), care vor fi pozitive sau negative, cu alte cuvinte plătite sau primite în perioade de la 1 la n, exprimate în ani, adică:

unde S este balanța de fluxuri prezentă. În cazul în care scopul este păstrarea echivalenței fluxurilor, valoarea va fi zero.

2.   Ipoteze suplimentare necesare pentru calculul DAE:
a) în cazul unui contract de credit care acordă consumatorului libertate în privința efectuării tragerilor din credit, se consideră că valoarea totală a creditului este trasă din credit imediat și în întregime;
b) în cazul unui contract de credit care acordă consumatorului libertate în privința efectuării tragerilor din credit în general, dar impune, printre diferitele modalități de tragere din credit, o limitare în ceea ce privește valoarea creditului și perioada, se consideră că valoarea creditului este trasă din credit la data cea mai timpurie prevăzută în contractul de credit și în conformitate cu aceste limite de tragere din credit;
c) în cazul în care un contract de credit prevede modalități de tragere din credit diferite, cu costuri diferite sau cu rate ale dobânzii aferente creditului diferite, se consideră că valoarea totală a creditului este trasă din credit la nivelul cel mai mare al costurilor și al ratei dobânzii aferente creditului aplicate mecanismului de tragere din credit cel mai frecvent utilizat pentru respectivul tip de contract de credit.
d) în cazul unei facilități de tip „descoperit de cont”, se consideră că valoarea totală a creditului este trasă din credit în totalitate pe întreaga durată a contractului de credit. În cazul în care durata facilității de tip „descoperit de cont” nu este cunoscută, DAE se calculează în baza ipotezei că durata creditului este de trei luni.
e) în cazul unui contract de credit pe durată nedeterminată, altul decât o facilitate de tip „descoperit de cont”, se presupune că:
1) creditul este acordat pentru o perioadă de un an începând de la data tragerii din credit inițiale și că plata finală efectuată de consumator lichidează soldul capitalului, dobânzile și alte costuri eventuale;
2) capitalul este rambursat de consumator în tranșe lunare egale, începând cu o lună de la data tragerii din credit inițiale. Totuși, în cazurile în care capitalul trebuie să fie rambursat în totalitate într-o singură tranșă, în cadrul fiecărei perioade de plată, se consideră că tragerile din credit și rambursările succesive ale întregului capital efectuate de către consumator au loc de-a lungul unei perioade de un an. Dobânzile și alte costuri se aplică în conformitate cu aceste trageri din credit și rambursări de capital și astfel cum se prevede în contractul de credit.
În sensul prezentului punct, un contract de credit pe durată nedeterminată este un contract de credit fără durată fixă și care cuprinde creditele care trebuie să fie rambursate în totalitate în cadrul unui interval de timp sau după un interval de timp, dar care, odată ce au fost rambursate, devin disponibile pentru o altă tragere din credit.
f) în ceea ce privește alte contracte de credit decât facilitatea de tip „descoperit de cont” și contractele de credit pe durată nedeterminată, astfel cum sunt menționate în ipotezele prevăzute la literele (d) și (e):
1) în cazul în care data sau cuantumul unei rambursări de capital care trebuie să fie efectuată de către consumator nu poate fi stabilit(ă), se presupune că rambursarea se efectuează la data cea mai timpurie prevăzută în contractul de credit și pentru cuantumul cel mai mic prevăzut în contractul de credit;
2) în cazul în care intervalul dintre data tragerii din credit inițiale și data primei plăți care trebuie efectuată de către consumator nu poate fi stabilit, acesta se consideră a fi intervalul cel mai scurt.
g) în cazul în care data sau cuantumul unei plăți care trebuie să fie efectuată de către consumator nu poate fi stabilit(ă) pe baza contractului de credit sau a ipotezelor prevăzute la litera (d), (e) sau (f), se presupune că plata se efectuează în conformitate cu datele și condițiile solicitate de către creditor și, atunci când aceste date și condiții nu sunt cunoscute:
1) dobânzile sunt achitate împreună cu rambursările de capital;
2) un cost care nu este purtător de dobânzi, exprimat sub forma unui cuantum unic, este achitat la data încheierii contractului de credit;
3) costurile care nu sunt purtătoare de dobânzi, exprimate sub forma mai multor plăți, sunt achitate la intervale regulate, începând cu data primei rambursări de capital și, în cazul în care cuantumurile acestor plăți nu sunt cunoscute, se presupune că ele sunt egale;
4) plata finală lichidează soldul capitalului, dobânzile și alte costuri eventuale.
h) în cazul în care plafonul creditului nu a fost încă convenit, acesta este considerat a fi de 29 000 lei.
i) în cazul în care se oferă rate ale dobânzii aferente creditului și costuri diferite pentru o perioadă limitată sau pentru un cuantum limitat, rata dobânzii aferente creditului și costurile se consideră a fi la nivelul cel mai ridicat pentru întreaga durată a contractului de credit.
j) în cazul contractelor de credit de consum în cadrul cărora s-a convenit o rată fixă a dobânzii aferente creditului pentru o perioadă inițială, la sfârșitul căreia se stabilește o nouă rată a dobânzii aferente creditului care este ulterior ajustată periodic în funcție de un indicator convenit, calculul DAE pornește de la ipoteza că, la sfârșitul perioadei cu rată fixă a dobânzii aferente creditului, rata dobânzii aferente creditului este aceeași ca la momentul calculării DAE pe baza valorii indicatorului convenit de la acel moment.

